title: Mutenia

text: Mutenian kylä sijaitsi alun perin Sompiojärvestä alkunsa saaneen Mutenianjoen varrella. 1840-luvulla paikalla vieraillut M. A. Castrén kuvaili 17 peräkkäisen katovuoden kurjistamia Mutenian oloja äärimmäisen köyhiksi. 1870–1890-luvuilla Sompioon muutti Ruotsin ja Norjan välisen rajasulun vuoksi Koutokeinon ja Enontekiön alueiden porosaamelaisia, joista osa asettui myös Muteniaan. Varsinainen maarekisterikylä syntyi vasta vuonna 1910 suoritetun isojaon myötä. Maantie kylään saatiin 1936, kun Lokasta Korvasen ja Mutenian kautta Vuotsoon johtanut yhteys valmistui.


title: Mutenia

text: Vuonna 1967 alkaneen tekoaltaan täyttämisen myötä kylä jäi osittain veden alle. Sen taloista suurin osa kuitenkin säilyi, mutta yhtä lukuun ottamatta kaikkien asukkaat muuttivat läheiseen Vuotson kylään. Nykyään Mutenian edustalla on Lokan tekojärven lahti.


title: Venäjänvesikontiainen

text: Venäjänvesikontiainen ("Desmana moschata") on uhanalainen kontiaislaji.


title: Venäjänvesikontiainen

text: Venäjänvesikontiaista tavataan Venäjällä, Ukrainassa ja Kazakstanissa. Sen levinneisyysalue on sirpaloitunut, ja se on hävinnyt monilta alueilta, esimerkiksi Valko-Venäjältä kokonaan. Vuonna 2013 lajia arvioitiin olevan Venäjällä noin 13 320 yksilöä, kun niitä oli vielä 2001 yli 27 000. Lajia uhkaa kuolemat kalastuksen sivusaaliina, elinympäristöjen tuhoutuminen, vesien saastuminen ja kilpailu vieraslajien kanssa. Venäjänvesikontiainen on luokiteltu erittäin uhanalaiseksi.


title: Venäjänvesikontiainen

text: Venäjänvesikontiainen elää vesistöjen läheisyydessä. Sillä on melko tarkat elinympäristövaatimukset, ja se suosii vesistöjä, joissa on runsaasti vesikasvillisuutta ja joiden rannoilla kasvaa pensaikkoa ja vanhaa metsää. Suotuisina vuosina venäjänvesikontiainen voi lisääntyä vuoden ympäri, mutta yleensä se lisääntyy kahdesti vuodessa: kevään lopussa ja syksyllä. Molemmat sukupuolet osallistuvat poikasista huolehtimiseen. Laji on kaikkiruokainen, ja sen on havaittu käyttävän ravinnokseen ainakin 72 eri vesissä elävää selkärangatonta lajia sekä 30 kasvilajia. Se syö myös kaloja ja sammakkoeläimiä.


title: John Lewis and Sons

text: John Lewis and Sons Limited oli brittiläinen telakkayhtiö, joka sijaitsi Skotlannissa Aberdeenissä.


title: John Lewis and Sons

text: Andrew Lewis perusti yhtiön vuonna 1907. Perustajan isä oli covelainen puuveneseppä John Lewis, joka myöhemmin valmisti höyrykoneita ja korjasi niitä Aberdeenissä. Telakka valmisti ensimmäisen aluksensa vasta vuonna 1917, jolloin ensimmäinen maailmansota loi uusia tilauksia. Yhtiö valmisti aluksi rannikkoliikenteen tarvitsemia aluksia, kunnes se keskittyi rahtialuksiin.


title: John Lewis and Sons

text: Toisen maailmansodan aikana yhtiö valmisti yli kolmekymmentä alusta kuten miinanraivaustroolareita ja partioaluksia. Telakka jatkoi sodan jälkeen erikoistumistaan troolareihin, mutta se kuitenkin valmisti vuonna 1968 purjekoulualus "Malcolm Millerin".


title: John Lewis and Sons

text: Yhtiön osti vuonna 1972 Wood Group, joka keskittyi kalateollisuuteen kuten alusten omistamiseen ja kalankäsittelyyn. Vuonna 1976 telakalle valmistui uusi 1600 tonnin "slipway", joka mahdollisti yhä suurempien alusten korjaamisen ja valmistuksen. Telakka keskittyi samalla yhä enemmän korjauksiin, vaikka se valmistikin toisinaan uusia aluksia vuoteen 1980 saakka.


title: Tetrakaiini

text: Tetrakaiini (CHNO) on aminoestereihin kuuluva orgaaninen yhdiste. Yhdistettä käytetään sen hydrokloridisuolana lääketieteessä ja eläinlääketieteessä voimakkaana ja pitkävaikutteisena paikallispuudutteena. Tetrakaiini kuuluu WHO:n laatimalle tärkeimpien lääkeaineiden listalle.


title: Tetrakaiini

text: Tetrakaiini on huoneenlämpötilassa valkoista kiteistä ainetta. Yhdiste liukenee vain heikosti veteen ja paremmin orgaanisiin liuottimiin kuten etanoliin ja kloroformiin. Dietyylieetteriin, asetoniin tai bentseeniin se on puolestaan lähes täysin liukenematon. Tetrakaiini on polymorfista ja sillä on kolme eri kidemuotoa, joiden sulamispisteet ovat lähellä toisiaan.


title: Tetrakaiini

text: Tetrakaiinia käytetään erityisesti silmän puudutukseen leikkauksien aikana ja spinaalipuudutteena. Yhdisteen vaikutusaika on pitkä noin 1,5–3 h johtuen tetrakaiinin hyvästä rasvaliukoisuudesta. Puudutteena tetrakaiini on lidokaiiniin verrattuna neljä kertaa potentimpi. Tyypillisesti tetrakaiinia käytetään geelinä tai liuoksena, jossa on 0,5 massaprosenttia vaikuttavaa ainetta. Tetrakaiini metaboloituu ihmiselimistössä esteraasien vaikutuksesta.


title: Tetrakaiini

text: Tetrakaiini laajentaa verisuonia, mikä voi aiheuttaa kutinaa käytettäessä ainetta topikaalisesti. Käytettäessä tetrakaiinia silmissä, aiheuttaa se melko voimakasta kirvelyä hetken ajan. Pitkäaikainen käyttö esimerkiksi glaukoomapotilailla altistaa yliherkistymisenä ja tetrakaiinille allergisten potilaiden oireita ovat useita päiviä kestävä silmäluomien turvotus, herkkyys ja kutina. Tetrakaiini voi spinaalipuudutteena aiheuttaa vakavan cauda equina-syndrooman, jonka oireina ovat alaraajojen tunnottomuus ja virtsaus - ja ulostusongelmat.


title: Tetrakaiini

text: Tetrakaiinia voidaan valmistaa usealla tavalla. Käytettyjä ovat p-aminobentsoehapon tai se etyyliesterin alkyloiminen 1-bromibutaanilla ja muodostuvan p-butyyliaminobentsoehapon hapon esteröinti dimetyylietanoliamiinin avulla tai p-butyyliaminobentsoehapon etyyliesterin vaihtoesteröinti dimetyylietanoliamiinilla natriumetoksidin toimiessa reaktiossa emäksisenä katalyyttinä.


title: Tetrakaiini

text: Kolmas tapa on käsitellä prokaiinia butaldehydillä ja pelkistämällä muodostuva imiini vedyllä palladiumin toimiessa katalyyttinä. Reaktio on tyypiltään pelkistävä aminointi.


title: Facel

text: Facel S.A. oli ranskalainen autojen ja lentokoneiden metalliosien valmistaja, joka vuosina 1954–1964 valmisti myös omia loistoautomalleja nimellä "Facel Vega" ja "Facellia".


title: Facel

text: Facel (Forges et Ateliers de Constructions d’Eure-et-Loir) perustettiin 1939 Pariisin länsipuolelle Courbevoien esikaupunkiin valmistamaan komponentteja Bronzavian sotilaslentokoneisiin. Vuonna 1945 Facel alkoi valmistaa avo- ja coupé-erikoismallien koreja Simcalle, Fordille, Panhardille ja Delahayelle.


title: Facel

text: Kun itsekantavat korit alkoivat vallata alaa sarjavalmisteisten henkilöautojen tuotannossa, Facel menetti isoja asiakkaita ja päätti ryhtyä suunnittelemaan ja valmistamaan omia automalleja. Niissä käytettiin Chryslerin, Volvon ja Austinin moottoreita. Ensimmäinen Vegaksi ristitty malli esiteltiin 1954.


title: Facel

text: Alkuvuosien menestyksestä huolimatta Facelin tarina päättyi lokakuussa 1964 tehtaan sulkemiseen. Autonvalmistusta ei koskaan ollut saatu kannattavaksi, vaan sitä oli rahoitettu Facel-yhtiön muilla liiketoimilla. Tappiokierre syveni vuonna 1959 esitellystä "Facellia"-urheiluautosta ja sen runsaista takuukorjauksista.


title: Facel

text: Facelin perusti joulukuussa 1939 ranskalainen sotilaslentokoneiden valmistaja Bronzavia tuottamaan tarvitsemiaan erikoiskomponentteja. Bronzavian tekninen johtaja Jean Daninos oli aloittanut uransa Citroënilla autosuunnittelijana Traction Avant -mallien parissa. Hän siirtyi Citroënilta ensin Morane-Saulnier’lle ja sitten Bronzavialle. Toisen maailmansodan aikana hän työskenteli Yhdysvalloissa General Aircraft -yhtiössä, joka käytti valmistuksessaan Bronzavian patentteja. Sodan jälkeen Daninos palasi Ranskaan ja otti johtoonsa Facelin. Facel oli fuusioituneena Metallon-yrityksen kanssa tammikuuhun 1953 saakka.


title: Facel

text: Daninos’n ansiosta Facel pääsi rakentamaan erikoiskoreja Ranskan johtaville autonvalmistajille. Yhdessä l'Aluminium Français -yhtiön kanssa Facel suunnitteli kokoalumiinisen Panhard Dyna X -automallin ja rakensi 45 000 kappaletta sen koreja.


title: Facel

text: Facelin luksusauto-osasto perustetiin 1948 tuottamaan Simca Sport -mallin koreja. Osasto tuli tunnetuksi Pininfarinan muotoilemasta erikoiskorista Bentley Mark VI:n alustalle, joka nimettiin Bentley Crestaksi. Vuosina 1951–1955 Facel valmisti koreja Ford Comète -automalliin, mutta tuotanto lopetettiin kun Simca osti Fordin Ranskan-toiminnot.


title: Facel

text: Autonkorien rinnalla Facel-Metallon prässäsi peltiosia Delahaye-sotilasmaastoautoihin ja kuorma-autoihin, Simcan ja Somuan kuorma-autoihin, Vespa-, Piaggio- ja Motobécane-skoottereihin sekä Massey-Fergusonin traktoreihin. Ruostumattomasta teräksestä Facel valmisti puskureita, pölykapseleita ja jäähdyttimen säleikköjä Simcalle, Fordille ja Renault’lle.


title: Facel

text: Yhdessä Hispano-Suizan kanssa Facel tuotti erikoismetalliosia Rolls-Roycen suihkumoottoreihin.


title: Facel

text: Ensimmäiset Facel Vega -mallit oli varustettu aluksi DeSoton ja sitten Chryslerin V8 -moottoreilla. Putkirakenteinen kori, kaksoistukivarsijousitus ("double wishbone") edessä ja jäykkä akseli takana olivat tuttuja piirteitä tuon ajan amerikkalaisautoista. 1800-kiloiset Vega-autot olivat myös yhtä painavia kuin amerikkalaiset, mutta tehokkaiden moottorien ansiosta ylsivät 190 km/h huippunopeuteen ja alle 10 sekunnin kiihtyvyyteen nollasta sataan.


title: Facel

text: Useimmat Vega-mallit olivat kaksiovisia hardtopeja ilman keskipilaria, mutta Facel rakensi myös Vega-avoautoja. Kolme neljäsosaa tuotannosta vietiin Ranskan ulkopuolelle, koska Ranskassa autoverotus hyljeksi tehokkaita automalleja.


title: Facel

text: Vuosimallin 1956 Vegoihin asennettiin vieläkin suurempi 5,4-litrainen Chrysler-moottori, jota varten myös vaihteistoa ja muuta voimansiirtomekaniikkaa uudistettiin. Samana vuonna alkoi neliovisen "Excellence"-mallin tuotanto. Sen takaovet oli saranoitu takaa (ns. kaappariovet) eikä keskipilaria ollut lainkaan. Tämän takia korin jäykkyys ei ollut riittävä, mikä vaikutti auton ajo-ominaisuuksiin.


title: Facel

text: Vuoden 1959 malleihin otettiin yhä isompi, nyt 5,8 litran ja pian 6,8 litran Chrysler V8 -moottori. Vuonna 1962 esiteltiin entistä kevyempi ja elegantisti muotoiltu "Facel Vega II".


title: Facel

text: Vuonna 1960 Facel esitteli pienen "Facellia"-urheiluauton, jonka oli tarkoitus kilpailla Alfa-Romeota ja Mercedeksen suosittua 190 SL -mallia vastaan. Facelliaa markkinoitiin 2+2- ja nelipaikkaisena coupéna sekä avomallina. Amerikkalaismoottorin sijasta Facellia varustettiin 1,6 litran nelisylinterisellä DOHC-moottorilla, jonka suunnitteli Paul Chevalier ja jota valmisti Pont-à-Mousson -yhtiö. Monet muotoiluyksityiskohdat, kuten korinpintaan upotetut ovenkahvat, tulivat pian käyttöön Mercedes-Benzin automalleissa.


title: Facel

text: Siirtyminen amerikkalaismoottoreista ranskalaiseen oli Facellian ja koko automerkin suuri virhe. Moottorin nokka-akseleissa oli vain kaksi laakerointia tavanomaisten neljän tai viiden sijasta, mikä aiheutti venttiilien epätarkkaa ajoitusta ja rikkoutumista. Yhtiön uusi johtaja, öljyalalta tullut André Belin, antoi määräyksen korjata kaikki rikkoutuneet Facellia-moottorit takuutyönä, ja Facellian seuraavaan malliversioon otettiin moottori Volvolta. Tätä Facellia-versiota valmistettiin noin 1100 kappaletta – enemmän kuin mitään muuta Facelin automallia, mutta silti liian vähän kannattavaan toimintaan pääsemiseksi. Viimeisenä uutuutena esiteltiin Austin Healeyn 2,8-litraisella moottorilla varustettu Facel 6-malli, mutta niitä tehtiin vain 30 kappaletta. Facelin tehtaat suljettiin 1964.


title: Facel

text: Facel-autot olivat jo valmistusaikanaan pienten piirien luksusajoneuvoja. Niiden omistajiin ovat lukeutuneet tuolloin tai myöhemmin Pablo Picasso, Ava Gardner, Christian Dior, Joan Collins, Ringo Starr, Max Factor Jr, Joan Fontaine, Stirling Moss, Tony Curtis, Dean Martin, Fred Astaire, Danny Kaye, Louis Malle, François Truffaut, Robert Wagner, Anthony Quinn, Debbie Reynolds, Frank Sinatra ja Maurice Trintignant sekä monet Saudi-Arabian prinssit, Persian šaahi Mohammad Reza Pahlavi ja muut kuninkaalliset.


title: Facel

text: Nobel-palkittu kirjailija Albert Camus kuoli 4. tammikuuta 1960 paluumatkalla uudenvuoden vietosta huvilaltaan Lourmarinissa Vauclusessa takaisin Pariisiin, kun hänen kustantajansa Gaston Gallimardin serkun Michel Gallimardin omistamasta ja ohjaamasta Facel Vega FV3B-loistoautosta räjähti vasen takarengas arviolta 150–180 km/h vauhdissa Fontainebleaun eteläpuolella Villeblevinin kylän alueella, auto lähti kuljettajansa hallinnasta, ja törmäsi tien vieren plataanipuuhun. Edessä törmäyskohdassa istunut Camus, jonka oli alun perin ollut tarkoitus tehdä paluumatka junalla, mutta joka flunssansa vuoksi valitsikin kyydin hyvän ystävänsä autossa, sai surmansa välittömästi, ja Michel Gallimard menehtyi vammoihinsa sairaalassa muutama päivä onnettomuuden jälkeen. Puun keskeltä halkaiseman loistoauton takapenkillä matkanneet Gallimardin vaimo Jeanne ja tytär sen sijaan selvisivät onnettomuudesta hengissä.


title: International Harvester R-sarja

text: R-sarja oli International Harvester Companyn vuosina 1952 - 1955 valmistama hyötyajoneuvojen sarja. Se korvasi edeltävän L-sarjan vuonna 1953. Muutokset olivat lähinnä kevyiden- ja keskiraskaiden mallien kasvojenkohotusta, L-sarjan keula muotoiltiin uusiksi R-sarjalaisiin. L-sarjan autojen koristeellisen maskin tilalla oli nyt yksinkertainen suorakaiteenmuotoinen aukko. Sn poikki kulki kartiomainen poikkitanko, jonka keskelle "IH"-tunnus oli kiinnitetty. Raskaiden mallien, "R-185" ja suuremmat, ulkonäkö muuttui vain vähäsen. Maskin ylemmän osan seitsemästä pystyrivasta neljä poistettiin, jolloin jäljelle jäi suuremmat aukot.


title: International Harvester R-sarja

text: R-sarja ehti olla markkinoilla ainoastaan kaksi vuotta, kun vuosi 1955 toi mukanaan kevyen ja keskiraskaan malliston muutoksen. Ao. vuoden syyskuussa markkinoille tuotiin uusi S-sarja, jonka alasarjat "100 – 180" korvasivat R-sarjan malliston. Raskaiden hyötyajoneuvojen luokissa R-sarja jatkoi elämäänsä vuoteen 1965 asti, jolloin sen korvasivat pari vuotta aiemmin esitellyt Loadstar- ja Fleetstar -sarjat.


title: International Harvester R-sarja

text: Mallivuodelle 1954 IH esitteli uuden "R-100" -mallin. Se oli mitoiltaan ja ulkonäöltään kuten isompi "R-110", mutta sisälsi teknisiä parannuksia edullisemmalla hinnalla. Moottorissa oli hieman enemmän tehoa, vaihteiston välityssuhteita oli parannettu, jarrut olivat suuremmat ja jousitus oli pehmeämpi. Mallin kokonaispainoluokka oli 4200 lbs (2,1 t), "R-102" -mallilla se oli 4600 lbs (2,3 t), akseliväli oli sama 115 tuumaa kuin isomman "R-110" -sarjan. Moottorina oli sama 220-kuutiotuumainen (3,6 l) Silver Diamond OHV-rivikuutonen kuin isommassa mallissa. "R-100" -mallin moottori antoi tehoa 104 hevosvoimaa, 7:1 puristussuhteella, kun "R-110" -mallin vastaavat arvot olivat 100 hv / 6,5:1. Vaihteisto oli kolmeportainen, taka-akseli oli puolikelluva. Vuoden 1954 aikana optiolistalle tuli ylivaihteisto, 30% välityssuhteen alennuksella nopeudella 60 mph (n. 97 km/h) sekä momentinmuuntimella varustettu täysautomaattinen vaihteisto, joka itse asiassa oli GM:n 3-portainen Hydramatic. Lisäksi optiolistalta pystyi rastittamaan ohjaustehostimen.


title: International Harvester R-sarja

text: Vuonna 1953 International Harvester esitteli uuden mallin ihmisten ja tavaroiden yhdistettyyn kuljetukseen. Malli pohjautui 115"-akseliväliseen R-sarjan umpikylkiseen pakettiautoon (panel van), joka varustettiin sivuikkunoilla ja etupenkin lisäksi yhdellä tai kahdella penkkirivillä.


title: International Harvester R-sarja

text: Vuonna 1953 IH:n mallistossa oli ensi kertaa tarjolla nelivetoisia kuorma-autoja tehtaan vakiomalleina. Aiemmin tällaiset versiot oli rakentanut kolmas osapuoli tai IH:n oma kuorma-autojen erikoisversioita valmistanut yksikkö. Aluksi nelivetoisena tarjottiin vain kahta mallia, R-140 4x4 ja R-160 4x4, mutta tarjonta kasvoi nopeasti.


title: International Harvester R-sarja

text: Uusi Super Black Diamond 282 -moottori tuli useiden mallien vakiomoottoriksi. Uuden moottorin iskunpituus oli lyhyempi kuin aiemmissa versioissa, sylinterilohko oli kromiseosta ja nokka-akselilla oli korkeampi nosto. Moottorin ominaisuuksiin kuuluivat myös pyörivät, stelliitti-pinnoitetut pakoventtiilit sekä kromatut ylimmät männänrenkaat. Uudessa "Visible flow" -kaasuttimessa oli oma säätö korotetulle tyhjäkäyntinopeudelle, tämä nopeutti moottorin lämmityskäyttöä.


title: International Harvester R-sarja

text: Super Red Diamond 372-, 406- ja 450 -moottoreiden hengitystä oli parannettu palotilan ja imukanavien uusilla muodoilla. Myös näiden moottorien pakoventtiilit olivat pyörivät, lisäksi venttiili-istukoiden ja männänrenkaiden laatua oli parannettu. Super Blue Diamond 269 -moottorisa oli uusi sylinterikansi paremmilla imu- ja nestekanavilla, sytysennakko oli muutettu vastaamaan uutta 6,5:1 puristussuhdetta ja männät olivat alumiinivalua. Myös tätä moottoria ruokki uusi "Visible flow" -kaasutin.


title: International Harvester R-sarja

text: Pienet Silver Diamond 220- ja 240 -moottorit saivat myös pyörivät venttiilit ja paremman kaasuttimen. Lisäksi niihin tuli keraaminen polttoaineensuodatin ja kuumemmat sytytystulpat.


title: International Harvester R-sarja

text: IH:n uutuus raskaassa sarjassa vuonna 1953 oli kaadettava pystyhytti "Tilto-Cab". Tämä nykypäivän pystyohjaamoisten kuorma-autojen itsestäänselvyys ei tuolloin heti ottanut tuulta purjeisiinsa, kuorma-autojen hyttejä IH:lle valmistanut Hendrickson toimitti niitä ensimmäisenä vuotena vain muutaman kappaleen.


title: International Harvester R-sarja

text: Samalle vuodelle esiteltiin myös täysin uusi ajoneuvomallisto, "International Harvester Fageol Van". Kyseessä oli kuorma-auto, jonka ohjaamo oli integroitu osaksi kuormakorin muotoa. Nimen juuret juontuvat autovalmistaja "Fageol Motor Companyyn" ja sen perustajiin Frank ja William Fageoliin. Veljekset olivat jättäneet taakseen nimeään kantavan yhtiön vuonna 1927 ja perustivat Ohion Kentiin linja-autoja valmistavan yhtiön, "Twin Coach Companyn". Yhtiöstä käytettiin myös nimeä "Fageol-Twin Coach", koska yhtiö valmisti moottoreita, linja-autoja sekä ilmailuteollisuuden tuotteita edelleen myös Fageol nimellä. Alkuperäinen Fageol Motor Company oli konkurssin jälkeen, vuonna 1938, sulautettu osaksi Peterbilt Motors Companya. 1950-luvun alussa "Twin Coach" toi markkinoille tavarankuljetuksiin tarkoitetun kuorma-auton, jossa oli umpikylkinen linja-auton kori takaovilla varustettuna. Tämä korimalli sai suosiota mm. muuttokuljetuksissa, meille suomalaisille tämä sovellus on tutuin myymälä- ja kirjastoautoista. "Fageol Vaneissa" käytettiin IH:n tekniikkaa, ja niitä myytiin sekä "Fageol-" että "International" -nimisinä.


title: Martinkallion koulu

text: Martinkallion koulu on yhtenäinen peruskoulu Espoossa. Koulu käsittää luokat esikoulusta yhdeksänteen luokkaan asti. Koulussa opiskelee noin 500 oppilasta. Martinkallion koulu sijaitsee Espoonlahden ja Nöykkiön välisellä alueella osoitteessa Martinkallio 2. Se on värikäs rakennus, jonka yhteydessä on iso hiekkakenttä.


title: Martinkallion koulu

text: Martinkallion koulun tavoitteena on edistää oppilaan suhdetta luontoon ja opettaa suojelemaan luontoa. Muita koulun arvoja ovat muun muassa elämän kunnioitus, rehellisyys, suvaitsevaisuus, kestävä kehitys, vastuuntuntoisuus ja tavoitteellisuus. Martinkallion koulussa oppilaille halutaan opettaa luonnon kunnioittamisen lisäksi hyviä käytöstapoja sekä ymmärtämään heidän toimintansa ympäristölliset seuraukset. Koulu arvostaa yhteistyötaitoja, yhteisöllisyyttä ja yhteisöön sitoutumista sekä itsetunnon ja itsetuntemuksen kehittymistä. Koulu pyrkii myös antamaan koulun henkilökunnalle ja oppilaille vaikuttamismahdollisuuksia heitä itseään koskeviin asioihin. Martinkallion koulu on myös KiVa Koulu, joka on koulukiusaamista ehkäisevä toimenpideohjelma.


title: Martinkallion koulu

text: Martinkallion koulussa on myös otettu kokeiluun uusi pulpetiton opiskelutapa, jonka tulokset ovat olleet positiivisia.


title: Sabueso español

text: Sabueso español on FCI:n roturyhmään 6 kuuluva keskikokoinen ajava koira. Sabueso on kotoisin Pyreneiden niemimaalta. Sabueso españolia käytetään erityisesti metsästyskoirana.


title: Sabueso español

text: Sabueso españolin väri on valkoinen ja oranssi epäsäännöllisin merkein. Oranssi väri voi olla hyvin lähellä sitruunan keltaista ja vaalean ruskeaa. Rodun turkki on lyhytkarvainen ja tiheä. Koiraiden säkäkorkeus on 52-57 cm ja naaraiden hieman vähemmän.


title: Sabueso español

text: Sabueso espãnolin pää on pitkänomainen kuonon ja kallon ollessa samanpituiset. Kallo on hieman kupera. Kuono on hieman tasainen eikä terävä. Ylähuuli peittää alaleuan. Kirsu on samanvärinen kuin ylähuuli ja musta. Korvat ovat pitkät ja osoittavat alaspäin. Sabueso españolin niska on vahva ja sen nahka on löysä. Keho on kulmikas selän ollessa pitkä ja leveä. Häntä on keskikokoinen ja suippo kärjestä.


title: Sabueso español

text: Sabueso españolilla on hyvin suuri metsästysvietti. Rodulle on tyypillistä käyttää erilaista haukuntaa metsästyksen aikana. Rodulle ei ole tyypillistä toimia ryhmissä, vaan metsästys tapahtuu joko yksinään tai korkeintaan kahden muun koiran kanssa. Sabueso español ei ole itsenäisen luonteensa takia kovinkaan hyvä seurakoira. Se on hyvin lojaali, rohkea, rauhallinen ja hellä. Sabueso españolit voivat juosta metsästyksen aikana jopa 4-5 tuntia.


title: Takaaki Kajita

text: Takaaki Kajita (, s. 9. maaliskuuta 1959 Higashimatsuyama, Saitaman prefektuuri) on japanilainen fyysikko. Kajitalle myönnettiin Nobelin fysiikanpalkinto vuonna 2015 yhdessä kanadalaisen Arthur B. McDonaldin kanssa heidän neutriinivärähtelyjen tutkimuksista, jotka osoittivat neutriinolla olevan massan.


title: Takaaki Kajita

text: Kajita väitteli tohtoriksi vuonna 1986 Tokion yliopistossa, missä hän toimii professorina. Lisäksi hän johtaa Institute for Cosmic Ray Researchia (ICRR). Kajita on työskennellyt Super-Kamiokande-ryhmässä.


title: Alexander Hall and Company

text: Alexander Hall and Company oli brittiläinen telakkayhtiö, joka sijaitsi Skotlannissa Aberdeenissä.


title: Alexander Hall and Company

text: Alexander Hall perusti yhtiön vuonna 1790 ottamalla hallintaansa Cochar and Gibbonin liiketoiminnan. Yhtiön ensimmäinen Aberdeen tai klipperikeulalla varustettu alus oli puinen purjealus vuonna 1839 valmistunut kuunari "The Scottish Maid". Uusi keulan muoto paransi nopeutta ja purjehdusominaisuuksia.


title: Alexander Hall and Company

text: Alexander Hall kuoli vuonna 1849 jättäen yrityksen kahdelle pojalleen Jamesille ja Williamille. Veljekset valmistivat useita kuuluisia klippereita tee- ja opiumikuljetuksiin kuten "Torrington" ja "Stornowayn". William vastasi alusten suunnittelusta ja James liiketoiminnasta. He olivat myös kiinnostuneita työntekijöidensä hyvinvoinnista ja sairaskassa aloitti toimintansa 1846.


title: Alexander Hall and Company

text: Toisen maailmansodan päätyttyä telakka ei investoinut uudistuksiin ja Hall, Russell and Company valtasi yrityksen vuonna 1957.


title: Xàtiva

text: Xàtiva (valencian kieltä, espanjaksi "Játiva") on Costeran comarcan pääkaupunki Valenciassa. Vuonna 2015 kaupungissa oli noin 29 000 asukasta.


title: Arthur B. McDonald

text: Arthur Bruce McDonald (s. 29. elokuuta 1943 Sydney, Nova Scotia) on kanadalainen fyysikko ja Sudbury Neutrino Observatory Institute'n johtaja. Hänellä on myös Gordon ja Patricia Grayn hiukkasastrofysiikan professuuri Queen's Universityssä Kingstonissa. McDonaldille myönnettiin Nobelin fysiikanpalkinto vuonna 2015 yhdessä japanilaisen Takaaki Kajitan kanssa heidän neutriino-oskillaatioiden tutkimuksista, jotka osoittivat neutriinolla olevan massan.


title: Arthur B. McDonald

text: McDonald syntyi Nova Scotian Sydneyssä. Hän suoritti fysiikassa "Bachelor of Science" -tutkinnon vuonna 1964 ja seuraava vuonna "Master of Science" -tutkinnon Dalhousie Universityssä Nova Scotiassa. Hän väitteli tohtoriksi fysiikasta California Institute of Technologyssä.


title: Arthur B. McDonald

text: McDonald toimi tutkimusvirkailijana Chalk River Nuclear Laboratoriesissa Ottawan luoteispuolella vuosina 1970–1982. Vuosina 1982–1989 hän toimi professorina Princetonin yliopistossa, josta hän sen jälkeen siirtyi Queen's Universityyn. Nykyisin hän toimii tutkimuksen johtajana Queen's Universityssä.


title: Arthur B. McDonald

text: Fyysikot ovat pitkään yrittäneet selvittää, onko neutriinolla massa. Jo 1960-luvulla kokeet viittasivat siihen, että neutriinoilla kenties on massa. Aurinkoa koskevat teoreettiset mallit ennustavat, että neutriinoja pitäisi syntyä suunnattomat määrät. Maan päälle asetetut neutriinoilmaisimet ovat kuitenkin toistuvasti havainneet niitä vähemmän kuin teoria edellyttäisi. Koska neutriinoja on kolmea tyyppiä (elektronin, myonin ja taun neutriinot) ja koska auringosta tulevien neutriinojen ilmaisimet ovat alkujaan olleet herkkiä vain elektronin neutriinoille, suosituin selitys asialle on jo vuosia ollut se, että ”puuttuvat” elektronit ovat muuttuneet, joko pysyvästi tai ainakin väliaikaisesti, toisen tyyppisiksi neutriinoiksi, joita laitteet eivät havaitse. Jos neutriino voi oskilloida, vaihtaen tyyppiään edestakaisin, kvanttimekaniikan lakien mukaan sillä on oltava massa.


title: Arthur B. McDonald

text: Elokuussa 2001 Sudburyn neutriino-observatoriossa (SNO) muodostettu työryhmä asensi Arthur B. McDonaldin johdolla havaintolaitteet 2 100 metrin syvyyteen erääseen kaivokseen lähelle Sudburyä. Näiden laitteiden avulla oli määrä voida selvittää suoranaisten havaintojen avulla, voivatko auringosta tulleet neutriinot muuttua myonin tai taun neutriinoiksi. SNO julkaisi raporttinsa "Physical Review Letters'issä 13. elokuuta 2001, ja sitä on yleisesti pidetty erittäin tärkeänä tuloksena. McDonald ja Yoji Totsuka saivat vuonna 2007 fysiikan Benjamin Franklin -mitalin ”sen osoittamisesta, että kolme neutriinoiksi kutsuttua alkeishiukkastyyppiä muuttuvat toisikseen kulkiessaan tarpeeksi pitkän matkan.”


title: Ponthieu

text: Ponthieu oli keskiaikainen kreivikunta Picardien alueella. Se oli englantilaisten läänityksenä vuosina 1279–1360 ja Englannin kuninkaan omistuksessa vuoteen 1369. Tämän jälkeen se siirtyi Burgundin herttuakunnan ja Ranskan omistukseen. Ponthieun pääkaupunki oli Abbeville.


title: Ponthieu

text: Ponthieun nimi on edelleen käytössä eräissä ranskalaisissa paikannimissä, kuten Millencourt-en-Ponthieu ja Crécy-en-Ponthieu, jonka lähellä käytiin merkittävä Crécyn taistelu satavuotisessa sodassa.


title: Xixona

text: Xixona (valencian kieltä, espanjaksi "Jijona") on kunta Campo de Alicanten comarcassa Valenciassa. Vuonna 2014 kaupungissa oli noin 7200 asukasta.


title: Tärähtäneet ämmät

text: Tärähtäneet ämmät (engl. Nutty Tarts) on suomalainen Helsingissä toimiva taiteilijakaksikko, jonka muodostavat Katriina Haikala (s. 1977) ja Vilma Metteri (s. 1977).


title: Tärähtäneet ämmät

text: Tärähtäneet ämmät aloitti toimintansa vuonna 2007. Taiteilijakaksikko haluaa kyseenalaistaa töillään sosiaalisia ja kulttuurisia normeja, jotka yhteiskunnassa vallitsevat ja hallitsevat. Tärähtäneet ämmät ovat taiteellisessa työskentelyssään kiinnostuneita erityisesti kauneusihanteisiin, naiseuteen ja tasa-arvoon liittyvistä kysymyksistä. Tärähtäneet ämmät haluavat taiteellisella toiminnallaan osallistaa ja rohkaista sekä yksilöitä että yhteisöä ja tuoda katsojan osaksi prosessia. He ovat suunnitelleet ja toteuttaneet useita yhteisötaideprojekteja sekä keränneet huomiota yleisöä osallistavilla työpajoillaan, performansseillaan ja interventioillaan.


title: Tärähtäneet ämmät

text: Tärähtäneitten ämmien viime vuosien laajimmat yhteisötaideprojektit ovat olleet Get-InArt (2011−2013), Monokini 2.0 (2013-), Dystopia/Utopia (2013-) ja Dresscode (2012-). Tämän lisäksi Tärähtäneet ämmät ovat suunnitelleet kansainvälistä huomiota saaneen Hairy Underwear -alusvaatemalliston, joka ottaa humoristisesti kantaa länsimaisen kulttuurin käsitykseen kauneudesta. Heidän töitään on nähty julkisissa tiloissa, museoissa ja gallerioissa mm. Helsingissä, Tukholmassa, Oslossa, Berliinissä, New York Cityssä, Tokiossa ja Washington DC:ssä.


title: Tärähtäneet ämmät

text: Monokini 2.0 on muotia, valokuvausta ja voimauttamista yhdistelevä projekti, jonka kohderyhmänä on rintasyöpää sairastavat ja sairastaneet naiset, jotka ovat käyneet läpi rinnanpoistoleikkauksen. Projektia on ollu rahoittamassa Koneen Säätiö, Pohjola-Norden ja Suomalaisnorjalaisen kulttuurirahasto. Projektissa 10 suomalaista muotisuunnittelijaa suunnittelivat uima-asuja yksirintaisille naisille. Asuista otetuissa muotikuvissa toimivat malleina rintasyöpää sairastaneet naiset. Monokini 2.0 -valokuvanäyttely on esitetty muun muassa Suomen valokuvataiteen museolla 2014, Ruotsissa 2014 ja 2015 ja Kunstplasse10:ssä Oslossa 2015. Monokini 2.0 -hyväntekeväisyysmyuotinäytös järjestettiin elokuussa 2015 Yrjönkadun uimahallissa. Muotinäytöksessä oli mahdollista nähdä projektin uimapuvutpuvut ensi kertaa livenä..


title: Tärähtäneet ämmät

text:
Dystopia/Utopia -projekti on syrjäytymisvaarassa oleville nuorille suunnattu valokuvausta ja skenaariotyöskentelyä yhdistelevä projekti, jonka tavoitteena on aktivoida nuoria pohtimaan oman elämänsä suuntaa ja asettamaan itselleen tavoitteita. Nuoret ovat yhdessä taiteilijoiden kanssa tehneet valokuvauksen keinoin näkyviksi omia tulevaisuuden näkymiään dystopia - ja utopia -käsitteiden kautta. Dystopia/Utopia -projekti on toteutettu kaksi kertaa Koneen säätiön Saaren kartanon residenssissä (2013 ja 2014). Näiden projektien valokuvat ovat esillä valokuvagalleria Hippolytessä lokakuussa 2015. Dystopia/Utopia -projekti toteutetaan syksyllä 2015 pääkaupunkiseudulla Myrsky-rahoituksella.
"Kun ryhdymme kuvittelemaan toisenlaisia todellisuuksia ja tulevaisuuksia, niin silloin on jo laitettu siemen muutoksen eteen. Muutos on mahdollista vain silloin, kun pystymme kuvittelemaan toisenlaisia todellisuuksia" ( Vilma Metteri ja Katriina Haikala. )


title: Tärähtäneet ämmät

text: Get-InArt oli Myrsky-hankerahoitteinen , liikuntavammaisille nuorille suunnattu projekti, jonka tavoitteena oli rohkaista nuoria itsenäistymisessä. Projektin lopputuloksena syntyi interventioita Järvenpään kaupungin julkisiin tiloihin.


title: Tärähtäneet ämmät

text: Dresscode on etnografista tutkimusta ja valokuvausta yhdistelevä yhteiskuntaluokkaa ja tyyliä tutkiva yhteisölähtöinen projekti, joka paljastaa yksilöllisyyden ja yhteisön väliset suhteet tyylin ja pukeutumisen kautta. Dresscode on toteutettu ja ollut esillä Helsingissä (Amos Andersonin taidemuseo, 2012), New York Cityssä (Parson the New School gallery, 2013) sekä Tokiossa, Japanissa joulukuussa 2014.


title: Tärähtäneet ämmät

text: Hairy Underwear on 2008 aloitettu projekti, joka sekä provosoi että naurattaa. Projektin tarkoituksena on luoda taidetta arkikäyttöön ja toisaalta ottaa kantaa vallitseviin kauneuskävityksiin. Tärähtäneet ämmät suunnittelivat muun muassa alushousuja- ja paitoja sisältävän alusvaatemalliston, johin on suunniteltu erilaisia ihokarvaprinttejä. Hairy underwear -mallistolla halutaan herättää keskustelua asenteistamme ihokarvoihin ja kauneuskäsitykseen karvattomasta vartalosta. Hairy Underwear -mallisto on myynnissä verkkokaupassa .


title: Tärähtäneet ämmät

text: Hate Couture on Tärähtäneiden ämmien vuonna 2010 suunnittelema teoskokonaisuus, jonka inspiraatioina ovat kehon virheinä ja epätäydellisyyksinä ymmärretyt piirteet. Mallisto ottaa kantaa länsimaisiin kauneusihanteisiin, jotka ohjailevat käsityksiämme kauniina ja hyväksyttävinä nähdyistä piirteistä vartaloissamme. Projektilla kysytään, kuinka sopeutua muutoksiin, jotka kulttuurissa mielletään epämiellyttäviksi, epätäydellisyyksiksi, asioiksi, jota kukaan ei vartaloonsa halua. Mallisto nauraa kauneusihanteille ja juhlistaa vartaloiden yksilöllisyyttä. Hate Couture mallisto on esitelty mm. Mäntän kuvataideviikoilla, Honkahovin kesässä vuonna 2011 sekä Smart Design Smart Processes näyttelyssä 2012, Helsingissä. Kokonaisuuteen kuuluu muun muassa teokset "FatSoFat", "SaggyStyle" ja "OldiesGoldies".


title: Tärähtäneet ämmät

text: Yhteisötaideprojektien lisäksi Tärähtäneet ämmät / Nutty Tarts ovat olleet kutsuttuina kansainvälisille performanssifesivaaleille. Supernova -performancefesitvaaleille (Washington DC, USA, 2013) Tärähtäneet ämmät ottivat osaa ”Happy Camper” performanssillaan, joka oli kannanotto kaupungin alueen asunnottomuuteen ja asunnottomien elintilanteeseen. Keväällä 2014 Tärähtäneet ämmät toteuttivat ”Fuck the Tourist” -performanssin Dominikaanisessa tasavallassa ”Women only – 7 holy actions” -performancefestivaaleilla. ”Fuck the tourist” käsitteli karibianalueen seksiturismia.


title: Tärähtäneet ämmät

text: Yhteisötaideprojektien ja performanssien lisäksi Tärähtäneet ämmät ovat erittäin kysyttyjä luennoitsijoita ja työpajan vetäjiä erilaissa konferenseissa ja seminaareissa. Tärähtäneet ämmät ovat olleet puhujina mm. Flow-festivaaleilla, Suomen valokuvataiteenmuseossa, Taideyliopiston Kuvataideakatemiassa sekä Aalto-yliopistossa. Tärähtäneet ämmät ovat olleet mukana useissa kansainvälisissä yhteisnäyttelyissä, sekä järjestäneet yksityisnäyttelyitä niin Suomessa kuin ulkomaillakin. Useimmat heidän projekteistaan ovat ylittäneet sekä kotimaisen- että kansainvälisen uutiskynnyksen ja saavuttaneet laajasti kansainvälistä huomiota.


title: Papillon

text: Papillon voi tarkoittaa ainakin seuraavia:


title: Agía Eiríni (Kéa)

text: Agía Eiríni (; myös "Agía Iríni") on pronssikautisen kykladisen kulttuurin aikaisen asutuksen arkeologinen kohde Kéan saarella Kreikassa. Se sijaitsee saaren pohjoisosassa lähellä Vourkárin kylää. Paikka on saanut nykyisen nimensä siellä sijaitsevasta Pyhällä Irenelle ("Agía Eiríni") omistetusta kirkosta. Paikan muinaista nimeä ei tunneta.


title: Agía Eiríni (Kéa)

text: Agía Eiríni on yksi Egeanmeren saarten merkittävimpiä esihistoriallisia kohteita. Asutus on syntynyt viimeistään neoliittisen kivikauden lopulla noin 3000 eaa. ja se on ollut käytössä noin vuoteen 1450 eaa., jolloin se tuhoutui suuressa maanjäristyksessä. Asutuksella on ollut käytössään suojaisa satama. Keramiikkalöytöjen perusteella asutus on harjoittanut laajaa kauppaa Egeanmeren alueella ja on se ollut kiinteissä yhteyksissä sekä Kreetan minolaisen kulttuurin että Manner-Kreikan kanssa. Agía Eirínin arvellaan toimineen yhdyslinkkinä minolaisen ja mantereen mykeneläisen kulttuurin välillä 1700-luvulta eaa. lähtien.


title: Agía Eiríni (Kéa)

text: Alueen järjestelmälliset arkeologiset kaivaukset alkoivat vuonna 1960. Niitä on suorittanut American School of Classical Studies at Athens. Alueelta on löydetty varhaiskykladisia rakennuksia noin ajalta 2500–2000 eaa. Keskiseltä pronssikaudelta noin vuosilta 2000–1600 eaa. on säilynyt linnoitusrakennelmia sekä temppelin jäänteet. Suurimpiin rakennuksiin kuuluu minolainen ”kartano” (joskus nimellä ”palatsi”). Temppeli sijaitsi hieman erillään asutuksesta. Se on osa rakennusta, jonka koko on noin 23 x 6 metriä. Kyseessä on yksi ensimmäisiä löydettyjä minolaisen ajan temppeleitä, mikä on osaltaan osoittanut vääräksi sen aiemman luulon, ettei minolaisilla olisi ollut erillisiä suuria temppeleitä.


title: Agía Eiríni (Kéa)

text: Tutkimus on osoittanut, että Agía Eirínin temppeli on ollut jatkuvassa käytössä asutuksen tuhon jälkeen jopa tuhat vuotta. Se oli rakennettu noin vuonna 1400 eaa., korjattu uuden maanjäristyksen jälkeen noin vuonna 1200 eaa., ja ollut käytössä aina hellenistiselle ajalle (noin 300 eaa.) saakka. Paikalta löydetyssä antiikin aikaisessa votiivikirjoituksessa temppelin kohteeksi mainitaan Dionysos. Tämä osoittaa jatkuvuutta minolais-mykeneläisen ja antiikin kreikkalaisen uskonnon välillä. Erikoista on myös se, ettei Kéa muutoin ole ollut merkittävä keskus antiikin aikana. Temppeliä lukuun ottamatta paikka on ollut antiikin aikana vain pienimuotoisessa käytössä.


title: Agía Eiríni (Kéa)

text: Temppelistä on löydetty muun muassa noin kahdenkymmenen naispuolisen terrakottapatsaan ("korai") jäänteitä sekä taidokkaita keramiikka- ja käsityöesineitä. Patsaiden on arveltu esittävän joko jumalattaria tai (tanssivia) papittaria. Löydökset ovat Ioulídan arkeologisessa museossa.


title: Akrotírin minolainen kaupunki

text: Akrotíri () on esihistoriallisen, minolaisaikaisen kaupungin arkeologinen kohde Santorínin saariryhmään kuuluvalla Thíran saarella Kreikassa. Se sijaitsee noin kilometrin kaakkoon nykyisestä Akrotírin kylästä, josta se on saanut nimensä. Kaupungin minolaisaikaista nimeä ei tunneta.


title: Akrotírin minolainen kaupunki

text: Akrotíri oli Egeanmeren alueen merkittävä kauppa- ja satamakaupunki erityisesti 1900–1600-luvuilla eaa. Se tuhoutui Santorínin tulivuorenpurkauksessa 1600-luvun eaa. lopulla ja hautautui tuhkaan samaan tapaan kuin Pompeji. Nykyisin Akrotíri on yksi Egeanmeren saarten merkittävimmistä arkeologisista löydöistä. Kaupunki tunnetaan erityisesti sen minolaisista seinämaalauksista (niin kutsutut Akrotírin seinämaalaukset), jotka on nykyisin siirretty museoihin. Kaupunkia kaivetaan edelleen esille vaiheittain.


title: Akrotírin minolainen kaupunki

text: Nykyisin Akrotírina tunnettu paikka asutettiin ensimmäisen kerran viimeistään myöhemmällä neoliittisella kaudella 3000-luvulla eaa. Kiinteä asutus perustettiin varhaisella pronssikaudella 2000-luvulla eaa. 1900–1600-lukujen eaa. välisenä aikana kaupunki oli yksi Egeanmeren saarten merkittävimmistä kaupunkikeskuksista ja satamista, ja sillä on ollut laajat kauppayhteydet muille Egeanmeren saarille, Kreetalle, Manner-Kreikkaan, Kyprokselle, Syyriaan ja Egyptiin.


title: Akrotírin minolainen kaupunki

text: Kaupungin koko on ollut arvioiden mukaan 30 000–200 000 neliömetriä. Pohjakaavaltaan kaupunki muistuttaa Kreikan nykyisiä vanhempia saaristokyliä ("chóra"). Kaupungissa on ollut lukuisia monikerroksisia seinämaalauksin koristeltuja asuin- ja muita rakennuksia. Rakennuksissa on ollut muun muassa viemäröinti ja sisäkäymälät. Kaupunkiin on kuulunut satama.


title: Akrotírin minolainen kaupunki

text: Kaupunki tuhoutui suuressa Santorínin tulivuorenpurkauksessa noin vuonna 1650–1600 eaa. ja peittyi tuhkan ja tuliperäisen kiven alle. Vaikuttaa siltä, että kaupungin asukkaat jättivät saaren jo ennen tulivuoren räjähdystä sitä edeltäneiden toistuvien maanjäristysten seurauksena, ja heillä oli tuolloin aikaa ottaa irtain omaisuutensa mukaan.


title: Akrotírin minolainen kaupunki

text: Kaupunki löydettiin vuonna 1967. Alue sijaitsee pienessä rotkossa, ja osia rakennuksista tuli esille veden virtauksen seurauksena. Kaupungin löydöstä ja arkeologisista kaivauksista on saanut kunnian professori Spyrídon Marinátos. Marinátoksen kuoleman jälkeen kaivauksia on jatkettu tämän oppillaan Chrístos Ntoúmaksen johdolla. Kaivauksia suorittaa Ateenan arkeologinen seura, ja ne ovat edelleen kesken. Nykyisin kaupungista on kaivettu esiin noin 10 000 neliömetrin kokoinen alue. Satamaa ei ole vielä löydetty.


title: Akrotírin minolainen kaupunki

text: Arkeologinen alue on katettu teräksestä ja lasista tehdyllä rakennelmalla. Katos romahti onnettomuudessa 23. syyskuuta 2005, ja yksi turisti kuoli ja viisi loukkaantui. Siksi alue oli useita vuosia suljettuna yleisöltä.


title: Akrotírin minolainen kaupunki

text: Akrotírin merkittävimmät tunnetut rakennukset ovat:


title: Akrotírin minolainen kaupunki

text: Rakennus Alfa ("Sektori Alfa")


title: Akrotírin minolainen kaupunki

text: Varastorakennus tai myymälätila, joka sijaitsee kaivetun alueen pohjoisosassa. Muun muassa "pithosten" säilytystila. Rakennus oli ensimmäinen, jossa suoritettiin kaivauksia, ja ensimmäinen, josta löydettiin freskojen osia. Rakennuksesta on löydetty seinämaalaus, joka tunnetaan nimellä Afrikkalainen.


title: Akrotírin minolainen kaupunki

text: Rakennus Beta (osa "Sektoria Delta")


title: Akrotírin minolainen kaupunki

text: Suuri asuinrakennus, joka sijaitsee kaivetun alueen eteläosassa. Rakennus on todennäköisesti ollut jonkinlainen yhteisasunto, jossa on asuttu kommuunimaisesti, ei perhekunnittain. Rakennuksesta on löydetty seinämaalaukset, jotka tunnetaan nimillä Antiloopit, Lehmät, Nyrkkeilevät lapset ja Siniset apinat.


title: Akrotírin minolainen kaupunki

text: Rakennus Gamma ("Sektori Gamma")


title: Akrotírin minolainen kaupunki

text: Rakennus, joka sijaitsee kaivetun alueen eteläosassa rakennus Betan länsipuolella.


title: Akrotírin minolainen kaupunki

text: Rakennus Delta ("Kompleksi Delta", osa "Sektoria Delta")


title: Akrotírin minolainen kaupunki

text: Suuri asuinrakennus (tai neljän rakennuksen ryhmä), joka sijaitsee kaivetun alueen keskellä rakennus Betan pohjoispuolella. Rakennus on todennäköisesti ollut rakennus Betan tavoin jonkinlainen yhteisasunto, jossa on asuttu kommuunimaisesti, ei perhekunnittain. Rakennus on vaurioitunut pahoin jokiuoman virtauksen seurauksena. Rakennuksesta on löydetty lähes kokonaisena säilynyt seinämaalaus, joka tunnetaan nimellä Kevät eli Liljat. Rakennuksesta on löydetty myös suuret kivestä tehdyt minolaiseen kulttiin liittyneet sarvet, jotka ovat alun perin todennäköisesti koristaneet rakennuksen kattoa. Lisäksi rakennuksesta on löydetty lineaari-A-tauluja.


title: Akrotírin minolainen kaupunki

text: Ankkuritalo


title: Akrotírin minolainen kaupunki

text: Pieni rakennus, joka sijaitsee kaivetun alueen länsilaidalla Länsitalon eteläpuolella.


title: Akrotírin minolainen kaupunki

text: Etelärakennus


title: Akrotírin minolainen kaupunki

text: Rakennus, joka sijaitsee Xeste 4:n eteläpuolella. Rakennusta ei ole vielä kaivettu esiin.


title: Akrotírin minolainen kaupunki

text: Länsitalo


title: Akrotírin minolainen kaupunki

text: Rakennus, joka sijaitsee kaivetun alueen länsiosassa. Mahdollisesti keskiluokkainen asuintalo. Toisaalta rakennuksessa on harjoitettu myös kaupallista toimintaa. Rakennuksen alimmassa kerroksessa on työpajoja ja varastotiloja. Toisessa kerroksessa on tilat kutomiselle ja lisää säilytystilaa. Kerroksessa on ollut myös kylpyhuone ja käymälä, jotka on kytketty viemäröintiin. Rakennuksesta on löydetty seinämaalaukset, jotka tunnetaan nimillä Joki, Kalastajapoika, Laivakulkue (Miniatyyrifresko) sekä Kokous kukkulalla ja haaksirikko.


title: Akrotírin minolainen kaupunki

text: Naisten talo


title: Akrotírin minolainen kaupunki

text: Suuri kaksikerroksinen rakennus, joka sijaitsee kaivetun alueen pohjoisosassa. Eräs arkkitehtooninen yksityiskohta on rakennuksen keskellä oleva valokaivo. Rakennuksesta on löydetty seinämaalaukset, jotka tunnetaan nimillä Naiset ja Papyrus.


title: Akrotírin minolainen kaupunki

text: Xeste 2


title: Akrotírin minolainen kaupunki

text: Rakennus, joka sijaitsee kaivetun alueen itälaidalla. Rakennusta ei ole vielä kaivettu esiin.


title: Akrotírin minolainen kaupunki

text: Xeste 3


title: Akrotírin minolainen kaupunki

text: Suuri rakennus, joka sijaitsee kaivetun alueen lounaiskulmassa sisäänkäynnin vasemmalla puolella. Rakennus on yksi toistaiseksi perusteellisimmin tutkituista. Rakennuksessa on ollut ainakin kaksi kerrosta, joissa kummassakin on ollut 14 huonetta. Yhdessä huoneessa on ollut allas mahdollisesti rituaalisia puhdistautumisia varten. Rakennus on mahdollisesti liittynyt kulttiin. Rakennuksesta on löydetty seinämaalaukset, jotka tunnetaan nimillä Alaston poika, Palvojat, Potnia Theron, Ruusukkeet ja Sahraminkerääjät.


title: Akrotírin minolainen kaupunki

text: Xeste 4


title: Akrotírin minolainen kaupunki

text: Suuri kolmikerroksinen rakennus, joka sijaitsee kaivetun alueen kaakkoiskulmassa sisäänkäynnin oikealla puolella. Rakennuksen sisäänkäynnissä on portaikko, jota koristavat seinämaalaukset kuvaavat luonnollisen kokoisia miehiä nousemassa portaita pitkin kulkueena. Rakennus on suurin alueelta tähän mennessä esiin kaivetuista. Kokonsa ja koristelunsa perusteella se on todennäköisesti ollut julkinen rakennus.


title: Akrotírin minolainen kaupunki

text: Xeste 5


title: Akrotírin minolainen kaupunki

text: Rakennus, joka sijaitsee kaivetun alueen itälaidalla Xeste 2:n pohjoispuolella.


title: Akrotírin minolainen kaupunki

text: Akrotírin rakennuksista löydetyt seinämaalaukset ja esineet ovat nykyisin museoissa: osa on Kansallisessa arkeologisessa museossa Ateenassa, osa puolestaan Esihistoriallisen Theran museossa Santorínin pääkaupungissa Firássa.


title: Akrotírin seinämaalaukset

text: Akrotírin seinämaalaukset eli "Akrotírin freskot" on nimitys, jota käytetään Akrotírin minolaisaikaisesta kaupungista Santorínin saariryhmään kuuluvalta Thíran saarelta löydetyistä esihistoriallisista seinämaalauksista.


title: Akrotírin seinämaalaukset

text: Seinämaalaukset on maalattu minolaisena aikana pronssikaudella noin 1600-luvulla eaa. Ne on maalattu pääosin punaisen, oranssin, ruskean, keltaisen ja sinisen sävyillä sekä valkoisella ja mustalla. Vihreää ei ole käytetty, sillä saarelaisilla ei ollut käytössä vihreää pigmenttiä.


title: Akrotírin seinämaalaukset

text: Seinämaalaukset ovat nykyisin museoissa: osa on Kansallisessa arkeologisessa museossa Ateenassa, osa puolestaan Esihistoriallisen Theran museossa Santorínin pääkaupungissa Firássa.


title: Akrotírin seinämaalaukset

text: Merkittävimmät Akrotírista löydetyt seinämaalaukset ovat:


title: Díktin luola

text:
Díktin luola (; myös "Diktéo(n) Ándro(n)") eli Psychrón luola (Σπήλαιο Ψυχρού, "Spílaio Psychroú") on luola ja arkeologinen kohde Kreetan saarella Kreikassa. Se sijaitsee 1 025 metrin korkeudessa Díktivuoren pohjoisrinteellä Lasíthin ylätasangon lounaislaidalla Oropédio Lasithíoun kunnassa lähellä Psychrón kylää.
Díktin luola on yksi Kreetan merkittävimmistä luolapyhäköistä. Se oli merkittävä kulttipaikka jo neoliittisella ja erityisesti minolaisella kaudella. Alun perin se oli ilmeisesti asuin- ja hautapaikka. Minolaisesta ajasta lähtien siellä palvottiin minolaisen uskonnon miespuolista nuorta jumalaa, joka kuoli ja syntyi uudelleen vuosittain vuodenaikojen kierron mukaan. Luola säilyi kulttikäytössä pitkään aina antiikin ajalle saakka. Tuolloin jumala yhdistettiin Zeukseen. Luola oli kulttikäytössä vielä roomalaisella ajalla. 1500-luvulta 1800-luvulle luola toimi paikallisten paimenten suojana.


title: Díktin luola

text: Kreikkalaisessa mytologiassa luola esitettiin Zeuksen syntymäluolana tai tarkemmin luolana, johon Rhea kätki vastasyntyneen Zeuksen, jotta Kronos ei nielisi tätä. Kureettien kerrotaan soittaneen ja tanssineen luolan edessä olevalla tasanteella, jotta Kronos ei kuulisi lapsen itkua. Samaa myyttiä kerrotaan tosin myös Ídavuorella sijaitsevasta Ídan luolasta. Asiasta oli antiikin aikana epäselvyyttä, koska Hesiodoksen "Jumalten synty" ei mainitse tarkkaa paikkaa. Erään myytin mukaan kreetalainen tietäjä Epimenides nukkui luolassa 57 vuotta.


title: Díktin luola

text: Luolan etukammion koko on 42 x 19 metriä, suurimman kammion koko 84 x 38 metriä ja kolmannen suuren kammion koko 25 x 12 metriä. Luolassa on lukuisia tippukiviä (stalaktiittejä ja stalagmiittejä).


title: Díktin luola

text: Ensimmäiset pienimuotoiset arkeologiset kaivaukset luolassa suoritti Federico Halbherr vuonna 1886 paikallisten löydettyä luolasta esineitä. Arthur Evans tutki luolaa vuonna 1897. Laajemmat kaivaukset aloitti David Hogarth vuonna 1899. Arkeologisissa tutkimuksissa luolasta on löydetty alttari, jolla on poltettu erilaisia uhreja; sekä votiivilahjoja, kuten jumal-, ihmis- ja eläinhahmoja ja kaksoiskirveitä ("labrys"). Pyhä alue on ollut aidattu aitauksella ("temenos"). Paikalta on löydetty myös katkelmallinen piirtokirjoitus, joka on osa hymnistä Díktin Zeukselle.


title: Díktin luola

text: Luola on avoin yleisölle ja sinne voi laskeutua portaita pitkin.


title: Big Pharma

text: Big Pharma on helsinkiläinen elektronisen musiikin tuottaja Jussi Ylikoski, joka tunnetaan myös Disco Ensemble -yhtyeen kitaristina. Big Pharman ensimmäinen single "Freedom Juice" julkaistiin toukokuussa 2015, mitä seurasi syyskuussa julkaistu kappale "United By The Night". Big Pharman debyyttialbumi "Freedom Juice" julkaistaan 18.3.2016.


title: Big Pharma

text: Singlet


title: Big Pharma

text: Albumit


title: Big Pharma

text: Videot


title: Ídan luola

text:
Ídan luola (; myös "Idéo(n) Ándro(n)") eli Zeuksen luola on luola ja arkeologinen kohde Kreetan saarella Kreikassa. Se sijaitsee 1 498 metrin korkeudessa Ídavuoren itärinteellä Nídan tasangon länsilaidalla saaren keskiosissa. Luola tunnetaan myös nimellä "Spiliára tis Voskopoúlas" (Σπηλιάρα της βοσκοπούλας, ”Paimentytön luola”).
Ídan luola on yksi Kreetan merkittävimmistä luolapyhäköistä. Se oli merkittävä kulttipaikka jo neoliittisella ja erityisesti minolaisella kaudella. Siellä palvottiin minolaisen uskonnon miespuolista nuorta jumalaa, joka kuoli ja syntyi uudelleen vuosittain vuodenaikojen kierron mukaan. Luola säilyi kulttikäytössä pitkään aina antiikin ajalle saakka. Tuolloin jumala yhdistettiin Zeukseen.


title: Ídan luola

text: Kreikkalaisessa mytologiassa luola esitettiin Zeuksen syntymäluolana tai tarkemmin luolana, johon Rhea kätki vastasyntyneen Zeuksen, jotta Kronos ei nielisi tätä. Kureettien kerrotaan soittaneen ja tanssineen luolan edessä olevalla tasanteella, jotta Kronos ei kuulisi lapsen itkua. Samaa myyttiä kerrotaan tosin myös Díktivuorella sijaitsevasta Díktin luolasta. Asiasta oli antiikin aikana epäselvyyttä, koska Hesiodoksen "Jumalten synty" ei mainitse tarkkaa paikkaa.


title: Ídan luola

text: Luolan päätila on 40 metriä pitkä ja 50 metriä leveä. Antiikin aikana luolassa kerrotaan olleen norsunluusta tehty valtaistuin Zeuksen kunniaksi. Luolan edustalla on luonnonkallioon hakattu alttari, joka on edelleen nähtävillä. Luolalla järjestettiin vuosittain juhlat. Mytologiassa kuningas Minoksen kerrotaan käyneen luolalla joka yhdeksäs vuosi vastaanottamassa uudet lait isältään Zeukselta. Pythagoraan kerrotaan vierailleen luolalla ja vihkiytyneen Kreetan Zeuksen mysteereihin.


title: Ídan luola

text: Luolassa on suoritettu arkeologisia kaivauksia kahdesti. Ensimmäiset kaivaukset suoritti Federico Halbherr vuonna 1885. Kaivauksia jatkoi Ateenan arkeologinen seura Giánnis Sakellarákiksen johdolla vuonna 1982. Arkeologisissa kaivauksissa luolasta on löydetty paljon votiiviesineitä. Kaivauksia varten luolan edustalle rakennettiin vaunuja varten kiskot, jotta maa-aines ja talvella luolaan kerääntynyt lumi saataisiin pois.


title: Ídan luola

text: Luola on avoin yleisölle. Sinne voi laskeutua portaita pitkin.


title: Jouko Toiviainen

text: Jouko Toiviainen (s. 1946 Lappeenranta) on suomalainen kuvanveistäjä. Hän on opiskellut Taideteollisessa ammattioppilaitoksessa vuosina 1964–1966. Sieltä valmistuttuaan hän työskenteli kuvanveistäjien, kuten Heikki Häiväojan, Aimo Tukiaisen ja Kain Tapperin, apuna. Hän oli Oulun läänintaiteilija vuosina 1975–1977.


title: Jouko Toiviainen

text: Toiviainen sairastaa ms-tautia, joka estää raskaampien töiden tekemistä, joten hän teettää ne ulkopuolisella. Hän asuu Oulussa.


title: W Connection

text: W Connection on trinidadjatobagolainen jalkapalloseura, joka pelaa maan korkeimmalla sarjatasolla TT Pro Leaguessa. Se pelaa kotiottelunsa kymmentuhatpaikkaisella Manny Ramjohn Stadiumilla Marabellassa.


title: W Connection

text: "Tässä listassa ei ole mainittu kaikkia joukkueen pelaajia"


title: Kamáresin luola

text: Kamáresin luola (; myös "Spíleo Kamarón") eli "Kamaraïkó" (Καμαραϊκό) on luola ja arkeologinen kohde Kreetan saarella Kreikassa. Se sijaitsee 1 780 metrin korkeudessa Ídavuoren etelärinteellä Faistóksen kunnassa lähellä Kamáresin kylää, josta se on saanut nimensä.


title: Kamáresin luola

text: Luola on ollut minolaisaikainen pyhä paikka, joka on liittynyt Faistoksen palatsikeskukseen ja kaupunkiin. Luola löydettiin vuonna 1890. Sitä tutkivat aluksi italialaiset arkeologit ja vuodesta 1913 brittiläiset arkeologit.


title: Kamáresin luola

text: Arkeologisissa kaivauksissa luolasta on löytynyt votiivilahjaksi jätettyä keramiikkaa ajalta noin 2000–1700 eaa. Sen piirteenä on sen erityinen ohuus: saviastiat ovat parhaimmillaan kananmunankuoren ohuita. Kamáresin luola on kyseisen kaltaisen keramiikan ensimmäinen löytöpaikka, ja siksi tästä keramiikasta käytetään nimitystä "Kamáres-keramiikka". Keramiikka on maalattu kirkkain värein mustalle tai ruskealle taustalle. Myöhemmin samanlaista keramiikkaa on löydetty myös muualta Kreetalta, muun muassa Faistoksesta ja Knossoksesta.


title: Kamáresin luola

text: Luolalle pääsee Kamáresin kylästä pientä jyrkkää polkua pitkin. Nousu kestää noin 3–4 tuntia. Luolasta tehdyt löydökset ovat Iraklionin arkeologisessa museossa.


title: Zeuksen luola

text: Zeuksen luola voi viitata seuraaviin luoliin:


title: Arménoin minolainen hautausmaa

text: Arménoin minolainen hautausmaa () on minolaisaikaisen hautausmaan arkeologinen kohde Kreetan saarella Kreikassa. Se sijaitsee Réthymnon kunnassa noin 1,8 kilometriä pohjoiseen Arménoin kylästä, josta se on saanut nimensä, ja noin 8 kilometriä etelään Réthymnon kaupungista.


title: Arménoin minolainen hautausmaa

text: Alueelta tunnetaan yli 230 esihistoriallista hautaa. Ne on ajoitettu myöhäisminolaiselle kaudella (LM III A–B) noin vuosiin 1400–1200 eaa. Lähes kaikki hautausmaan haudat ovat kallioon louhittuja kammiohautoja. Hautoihin johtaa käytävät ja niissä on oviaukko, joka johtaa varsinaiseen hautakammioon. Suurimpiin hautoihin laskeutuu useita metrejä pitkät portaat. Vain yksi tunnetuista haudoista on suuri "tholos"- eli pyöröhauta.


title: Arménoin minolainen hautausmaa

text: Alueen järjestelmälliset kaivaukset alkoivat vuonna 1969. Tutkijoille on ollut ongelmana, missä lähistöllä olisi sijainnut niin suuri minolainen asutus, että se on tarvinnut näin suuren hautausmaan. Nykyisin arvellaan, että asutus on todennäköisesti sijainnut nykyisen Kástelloksen kylän paikalla. Tutkijoiden mukaan hautausmaa on alun perin suunniteltu ja järjestetty niin, että siinä on ollut alueet varakkaampien ja köyhempien haudoille. Myöhemmässä vaiheessa suuria ja pieniä hautoja on sijoitettu sekaisin. Hautoihin on todennäköisesti haudattu useita henkilöitä kuhunkin.


title: Arménoin minolainen hautausmaa

text: Haudoista on löydetty monia erilaisia hautaesineitä, kuten suuri määrä ruukkuja. Osassa ruukuista on lineaari-B-kirjoitusta. Lisäksi on löydetty lineaari-A-kirjoitusta sisältävä riipus.


title: Anthony Powell

text: Anthony Powell voi tarkoittaa ainakin seuraavia:


title: Charles De’Ath

text: Charles De'Ath (s. 24. toukokuuta 1968 Lontoo, Iso-Britannia, tunnetaan myös nimillä Charlie De'Ath, Charles De-Ath ja Charles Death) on brittiläinen näyttelijä. Hän on näytellyt mm. TV-sarjoissa "Naiskonstaapeli 56", "The Last Dective", "Emmerdale" sekä "Holby Cityn sairaala".


title: Joris Daudet

text: Joris Nattan Daudet (s. 12. helmikuuta 1991 Saintes) on ranskalainen BMX-pyöräilyn maailman- ja Euroopan-mestari. Daudet on 184 senttimetriä pitkä ja painaa 76 kilogrammaa. Hän edustaa Stade Bordelais bmx:ää ja hänen valmentajaan toimii Thomas Allier.


title: Joris Daudet

text: Daudet kilpaili vuoden 2012 kesäolympialaisissa sijoittuen yhdenneksitoista. MM-kilpailuista hän on saavuttanut kaksi kultaa, kaksi hopeaa ja kaksi pronssia. EM-kilpailuista hänellä on yksi kulta. Vuoden 2015 Euroopan kisoista Bakusta Daudet saavutti kultaa.


title: Sam Willoughby

text: Sam Willoughby (s. 15. elokuuta 1991 Bedford Park) on australialainen BMX-pyöräilyn olympiamitalisti ja maailmanmestari. 173 senttimetriä pitkä ja 85 kilogrammaa painava Willoughby edustaa Redline Bicycles -seuraa.


title: Sam Willoughby

text: Willoughby saavutti olympiahopeaa vuoden 2012 kesäolympialaisista Lontoosta. MM-kilpailuista Willoughbyllä on kolme kultaa. Vuonna 2014 hän saavutti kultaa niin eliittikilpailusta kuin aika-ajostakin.


title: Santalahden seisake

text: Santalahden seisake ( ) oli rautatieliikennepaikka Tampere–Pori-radalla Santalahden kaupunginosassa. Seisakepaikka valmistui heti radan valmistuessa, jolloin se palveli pääasissa Santalahden lukuisia teollisuusyrityksiä. Vuonna 1907 valmistui Bruno Granholmin suunnittelema Platformskjul I -tyypin liikennepaikkarakennus, jota muutettiin 1920-luvulla.


title: Santalahden seisake

text: Santalahden liikennepaikan eteläpuolelle Pispalanharjun rinteille muodostui 1870- ja 1880-luvuilta lähtien taaja-asutusta samaan aikaan kun Näsijärven rannassa aloittivat toimintansa kattohuopa-, pahvi- ja luujauhotehtaat sekä saha ja mylly, myöhemmin myös tulitikkutehdas. Alueen tunnetuin teollisuuslaitos oli kuitenkin Pispalan haulitehdas torneineen. Pispalan alueen asukasluku kasvoi voimakkaasti Porin radan rakentamisen aikaan, kun Kyttälän alue Tammerkosken itäpuolella järjestettiin uudelleen. Pispalasta muodostettiin taajaväkinen yhdyskunta vuonna 1912 ja se siirrettiin koko läntisen esikaupunkialueen mukana Pohjois-Pirkkalan kunnasta Tampereen kaupunkiin vuoden 1937 alussa.


title: Santalahden seisake

text: Miehitys Santalahdesta poistettiin 1968. Vuonna 1971 liikenteelle avatun uuden Pohjanmaan radan junat eivät käyttäneet Santalahden seisaketta. Henkilöliikenne lopetettin 1975 ja tavaraliikenne muutama vuosi myöhemmin 1979. Asemarakennus on purettu 1970-luvulla.


title: Stefan Michailow

text: Stefan Michailow (sukunimi vuodesta 1925 Helenius; 9. marraskuuta 1866 – 1947) oli suomalais-venäläinen arkkitehti.


title: Stefan Michailow

text: Michailow syntyi Novgorodin kuvernementissa Venäjällä. Hänen isänsä oli venäläinen santarmialiupseeri ja äitinsä suomalainen Turusta kotoisin ollut Augusta Sofia Helenius. Michailowin perhe muutti jo 1860-luvulla Turkuun kun perheen isä sai siirron Sirkkalan kasarmeille. Perheessä puhuttiin ruotsia ja venäjää.


title: Stefan Michailow

text: Michailow opiskeli arkkitehdiksi 1884–1888 Polyteknillisessä opistossa. Hän oli yleisten rakennusten ylihallituksessa ylimääräisenä arkkitehtina Turun lääninrakennuskonttorissa vuodesta 1888 alkaen mutta hän suunnitteli myös rakennuksia yksityisille asiakkaille. Michailow suunnitteli rakennuksia pääasiassa Turkuun ja Hämeenlinnaan. Vuonna 1896 Michailow johti Pietarissa Suomen ministerivaltiosihteerinviraston muutos- ja korjaustöitä. Michailowista tuli vuonna 1914 yleisten rakennusten ylihallituksen toinen arkkitehti ja hiukan myöhemmin Hämeen lääninrakennuskonttorin esimies. Tässä tehtävässä hän oli vuoteen 1934 saakka.


title: Stefan Michailow

text: Turussa on Michailowin mukaan nimetty Michailowinkatu.


title: Gwenedeg

text: Gwenedeg on yksi bretonin kielen neljästä päämurteesta ja kaikkein eniten muista bretonin murteista eroava murre. Se on bretonin nykyisistä murteista itäisin, ja sitä puhutaan Gwenedin kaupungin mukaan nimetyn historiallisen Bro-Gwenedin maakunnan alueella.


title: Honkapirtti

text: Honkapirtti on Turun Ruissalossa sijaitseva kaksikerroksinen, karjalaistyylinen hirsirakennus, jonka on alun perin veistänyt lounaissuomalainen jalkaväkirykmentti 14 jatkosodan asemasotavaiheen aikana Uhtualla. Talo pystytettiin ensin reservikomppanian alueelle Uhtuan länsipuolelle ja siirrettiin sitten Turkuun rintaman paluukuljetuksina vuonna 1943. Talossa toimii kahvila.


title: Honkapirtti

text: Talo sai alkunsa, kun rintamamiesten keskuudessa nousi huoli kaatuneiden aseveljien omaisista ja sodassa vammautuneista sotainvalideista. Syntyi ajatus rauhan koitettua kotiseudulle siirrettävästä rakennuksesta, jonka toiminnoilla voitaisiin rahoittaa aseveljien ja heidän perheidensä avustustoimintaa.


title: Honkapirtti

text: Turun kaupunki luovutti Honkapirtille tontin Ruissalosta, jonne talon pystyttivät uudelleen lomalla olleet rintamamiehet ja palveluksesta jo lomautetut ikäluokat. Talon hallinnointia varten perustettiin yhdistys JR 14 Aseveljet ry, joka kuitenkin jouduttiin pian lakkauttamaan rauhanehtojen mukaisesti ja muiden aseveliyhdistysten tavoin. Yhdistys lahjoitti talon Turun kaupungille. Turku kaavaili vuonna 2008 talon myymistä, mutta hankkeesta luovuttiin.


title: Honkapirtti

text: Honkapirtti on malliltaan ja tyyliltään aito Vienan karjalaistalo. Rakennukseen käytetyt kelohirret olivat 16-metrisiä ja latvastaan silloinkin 12-tuumaisia. Rakennuksen yläkerrassa on 20 hengen kokoontumistila ja alakerrassa kahvila. Kahvila tarjoilee päivittäin lounaaksi hernekeittoa ja pannukakkua.


title: Neal Walk

text: Neal Eugene Walk (29. heinäkuuta 1948 Cleveland, Ohio – 4. lokakuuta 2015 Phoenix, Arizona) oli yhdysvaltalainen koripalloilija. Keskushyökkääjänä pelannut Walk pelasi NBA-liigassa vuosina 1969–1976, Italiassa ja Israelissa. Walkilta leikattiin 1987 selkäydinkasvain, ja hän menetti leikkauksen seurauksena jalkojensa hallinnan liikkuen loppuelämänsä pyörätuolilla.


title: Neal Walk

text: Walk aloitti pelaajauransa vuonna 1969, jolloin hänet varattiin sarjaan toisella vuorolla edellään ainoastaan Kareem Abdul-Jabbar. Walk pelasi kahdeksan kautta Sunsissa, Jazzissa ja Knicksissä. Charles Barkleyn lisäksi hän oli Phoenix Sunsin seurahistoriassa ainoa pelaaja, joka on tehnyt samalla NBA-kaudella keskiarvoikseen yli 20 pistettä ja 12 levypalloa.


title: Life Goes On

text: Life Goes On voi tarkoittaa ainakin seuraavia:


title: Nuorten Keskus

text: Nuorten Keskus oli 1905 perustettu kristillisten nuorisojärjestöjen keskusliitto. Sen nimi oli 1917–1962 Suomen Nuorten Kristillinen Liitto ja 1963–1969 Kirkon Nuoriso. Sen tehtävänä oli tukea muun muassa seurakuntien nuorisotyötä.


title: Nuorten Keskus

text: 1.1.2017 alkaen Nuorten Keskus on yhdistynyt PTK - Poikien ja tyttöjen keskuksen ja Seurakuntien lapsityön keskuksen kanssa Nuori kirkko ry:ksi.


title: Bro-Gwened

text: Bro-Gwened (gwenedegiksi), Bro-Wened (bretonin yleiskielellä) eli Pays Vannetain (ranskaksi) on yksi Bretagnen historiallisista maakunnista. Se vastaa suunnilleen nykyistä Morbihanin departementtia. Alueella puhutaan bretonin murretta gwenedegiä, joka eroaa huomattavasti muista bretonin nykymurteista.


title: Minni Nurme

text: Minni Katharina Nurme (30. lokakuuta 1917–1994) oli virolainen kirjailija. Hän aloitti tuotantonsa kodin, luonnon ja rakkauden elämysten tulkitsijana, mutta myöhemmin hänen runoudelleen olivat ominaista ihmisen yhteys ja sukupolvien jatkuvuus. Hän vironsi suomalaista kirjallisuutta.


title: Esko Nurmi

text: Esko Nurmi (30. joulukuuta 1931 Rautjärvi – 6. joulukuuta 2004 Helsinki) oli suomalainen eläinlääkäri ja professori. Hän oli Valtion eläinlääketieteellisen laitoksen johtaja ja professori vuodesta 1974. Sitä ennen hän hoiti 1970–1974 eläinlääketieteellisen korkeakoulun elintarvikehygienian professorin virkaa. Hän tutki lihatuotteiden mikrobiologiaa, ruokamyrkytyksiä ja elintarvikeinfektioita, etenkin broilerien salmonellainfektioiden ehkäisyä. Hän kehitti kananpoikien salmonellainfektioiden ehkäisymenetelmän, ”Nurmi-konseptin”.


title: Pusa (suku)

text: Pusa on hylkeiden heimoon kuuluva nisäkässuku, jossa on kolme lajia: baikalinhylje, kaspianhylje ja norppa. Lajit kuuluivat aiemmin sukuun "Phoca", mutta nykyinen luokittelu noudattaa D. W. Ricen vuonna 1998 tekemää luokitusta. Se on yleisessä käytössä, mutta kaikki tutkijat eivät ole sitä hyväksyneet.


title: Jakutianlaika

text: Jakutianlaika (jakuutiksi "Саха ыта-лайка"; venäjäksi "Якутская лайка") on venäläinen koirarotu. Se on kotoisin Sahasta, jossa sitä on käytetty paimen-, metsästys- ja rekikoirana. Rotu on hyvin vanha. Paimenkoirana sitä on käytetty erityisesti porojen kanssa. Jakutianlaika on tunnettu hyvästä hajuaistista. Sillä on voimakas metsästysvietti, mutta suomalainen rotujärjestö Suomen Jakutianlaikayhdistys ry ei miellä sitä "varsinaiseksi" metsästyskoiraksi. Heidän mukaansa "metsästyskäyttöön soveltuvia ominaisuuksia" rodulla ei enää nykyisin edes ole.


title: Jakutianlaika

text:
Jakutianlaika on keskikokoinen, kohtalaisen korkearaajainen ja voimakas arktinen koira. Sen pää on kiilamainen ja kohtalaisen terävä. Kallo on hieman pyöreä ja kohtalaisen leveä. Silmät ovat mantelinmuotoiset, suorat ja kauas toisistaan asettuneet. Väriltään ne voivat olla siniset, ruskeat, keskenään eriväriset tai "sekaväriset" (molemmissa silmissä sekä sinistä että ruskeaa). Korvat ovat korkealle asettuneet ja kolmionmuotoiset, asennoltaan joko pystyt tai puolipystyt. Kuono on kiilamainen ja kärkeä kohti asteittain kapeneva. Kirsu voi olla musta tai ruskea. Purenta on normaalisti joko leikkaava tai tasapurenta, mutta rotumääritelmä hyväksyy yli 3-vuotiailla koirilla myös alapurennan. Rintakehä on kohtuullisen syvä ja leveä. Runko on lihaksikas ja vahva. Selkä on suora, leveä ja vahva. Raajat ovat suorat, vahvat ja lihaksikkaat. Häntä on puolikaarelle selän päälle kiertynyt ja korkealle kiinnittynyt. Koiran liikkeiden tulee olla sulavat ja vaivattomat. Uroksen säkäkorkeus on 55-59 cm (ihanne 56 cm), nartun 53-57 cm (ihanne 55 cm).
Karvapeite on keskipitkä, paksu, tiheä, kiiltävä ja karhea. Karva on pidempää raajojen sisäpuolilla ja hännässä, missä se muodostaa "töyhtön"; uroksilla muita alueita pidemmät karvat muodostavat kaulan ympärille "kauluksen". Karva on keskimääräisesti pidempää tai tuuheampaa kuin esimerkiksi siperianhuskyllä, luoden rotua paremmin tuntemattomalle helposti vaikutelman samojedinkoiran ja siperianhuskyn välimuodosta. Kaikki värit sallitaan kaksi- ja kolmivärisistä puhtaan valkoiseen. Valkoinen mustin merkein on erittäin yleinen väritys, ja myös muut valkokirjavat väritykset ovat yleisiä.


title: Jakutianlaika

text: Jo vuonna 1635 kasakat kirjoittivat niin sanottujen "koirajokien" liepeillä eläneistä koirista. Vuonna 1692 hollantilainen tiedemies Nicolaas Cornellisson Witsen kuvasi kirjassaan "Pohjois- ja Itä-Tataaria" jakuuttien perinnettä käyttää talvisin rekikoiria liikkumiseen. Hän ikuisti kyseisen tavan piirroksiin, samoin kuin myös jakuuttien koiriensa avulla harrastaman "vetohiihdon". Vuonna 1730 Vitus Ionassen Bering käytti polaarisen tai arktisen tyyppisiä jakutianlaikoja Kamtšatkan tutkimusmatkallaan. 1800-luvulla rotua tiedetään käytetyn postin kuljettamiseen. Vuonna 1850 professori Ivan Yakovlevits Gorlov mainitsi kirjassa "Overview of Economic Status, Statistics of the Russian Empire for 1849", kuinka jakuuttien reellä liikkumiseen ja kuormanvetoon jalostamat koirat elivät ulkona ympärivuoden - kesäisin ne kaivautuivat kuoppiin vilvottelemaan ja talvisin painautuivat levolle lumikuoppiin.


title: Jakutianlaika

text: Rotu on historiansa aikana tunnettu mm. nimillä alazejanlaika (Alazeevskaya), anjuiskinlaika (Anyuiskaya), arktinen laika (Arcticheskaya), tšuvassianlaika (Chuvychanskaya), evenkianlaika (Evenskaya), kolyma-indigirkanlaika (Kolymo-Indigirskaya), ohotskinlaika (Okhotskaya), omoloninlaika (Omolonskaya), omsuktšaninlaika (Omsukchanskaya), polaarilaika l. napalaika (Polarnaya), koillinen rekikoira (Severo-Vostochnaya), susumaninlaika (Susmanskaya), tunguskanlaika (Tungusskaya) ja yläjananlaika (Verkhoyanskaya).


title: Jakutianlaika

text: Jakutianlaikaa kasvatetaan Venäjän ulkopuolella mm. Ranskassa, Saksassa, Alankomaissa, Sveitsissä, Ukrainassa ja Suomessa. Lisäksi koiria löytyy mm. Yhdysvalloista ja Luxembourgista. Rotu on tunnustettu isoista kansallisista kennelliitoista Venäjän Kennelliiton lisäksi American Kennel Club:ssa, jossa se luetaan toistaiseksi Foundation Stock Service -rotuihin, Brasilian Kennelliitossa, sekä Eestin Kennelliitossa.


title: Jakutianlaika

text: Suomessa syntyi pentue jo kesällä 2014 Finnadian-kenneliin. Suomen Jakutianlaikayhdistys ry perustettiin vuonna 2017. Saman vuoden helmikuussa rotu esiintyi ensikertaa suomalaisissa valjakkokisoissa. Pohjoismainen Kennelunioni päätti 24. lokakuuta 2018 pidetyssä kokouksessa, että jakutianlaikasta tulisi senalainen rotu. Täten myös Suomen Kennelliitto hyväksyi sen, ja se saa osallistua Suomessa näyttelyihin, kokeisiin ja testeihin 1. tammikuuta 2020 alkaen.


title: Harri Römpötti

text: Harri Römpötti (s. 1964) on suomalainen vapaa toimittaja, joka arvioi muun muassa sarjakuvaa, elokuvia ja muuta populaarikulttuuria Helsingin Sanomissa. Hän on kirjoittanut myös muun muassa Demariin, Rumbaan, Maailman kuvalehteen ja Suomen Tietotoimistolle.


title: Harri Römpötti

text: 1970-luvun alussa Römpötti oli mukana perustamassa Seinäjoen sarjakuvaseuraa ja sen julkaisemaa Kannus-lehteä. Suomen sarjakuvaseuran julkaisemassa Sarjainfo-lehdessä Römpötti oli toimitussihteerinä 1993–1996 ja uutistoimittajana 1997–1999. Suomen Sarjakuvaseuran hallituksessa Römpötti toimi vuosina 1984-1999.


title: Harri Römpötti

text: Römpötille myönnettiin Sarjakuvaneuvos-tunnustuspalkinto vuonna 2001.


title: K. B. Saarela

text: Kunnari Bernhard Saarela (19. huhtikuuta 1887 Tampere – 24. tammikuuta 1981 Tampere) oli suomalainen Tampereella vaikuttanut rakennusainetehtailija.


title: K. B. Saarela

text: Saarelan isä Kustaa Hetanpoika Siren (1864–1944) aloitti työuransa renkinä, työskenteli sitten kirvesmiehenä ja muurarina ja toimi sitten työnjohtajana ja urakoitsijana. Vuonna 1902 Kustaa Siren perusti Tampereen ensimmäisen muurauslaastitehtaan ja vuonna 1905 hän laajensi toimintaansa asfalttialalle.


title: K. B. Saarela

text: Saarela aloitti 1899 tiilipoikana isänsä työmaila. Vuosina 1905–1907 hän perehtyi rakennustöihin Helsingissä ja kesällä 1908 hän aloitti oman yritystoimintansa Tampereella laastinvalmistuksen ja asfalttitöiden parissa. Vuonna 1911 Saarela perusti "Asfaltteeraus-, Kattamis- ja Rautabetoniliike K. B. Saarela Oy:n". Saarelan laastitehtaasta toimitettiin vuosikymmenien ajan valmista laastia tamperelaisille rakennustyömaille. Laastitehdas sijaitsi aluksi nykyisen Tampere-talon paikalla ja sitten vuosina 1912–1927 vastapäätä Tampereen ortodoksista kirkkoa. Vuonna 1927 tehdas siirtyi Sorinkatu 4:ään valmistuneeseen uuteen tehdas-, varasto-, konttori- ja asuinrakennukseen, jonka oli suunnitellut arkkitehti Bertel Strömmer. Samalla alettiin laastin valmistuksessa käyttää sammuttamatonta kalkkia mikä paransi valmiin laastin laatua. Saarelan laastitehtaan toiminta jatkui aina vuoteen 1986 saakka, jolloin K. B. Saarela Oy lopetti yritystoimintansa.


title: K. B. Saarela

text: Saarela aloitti isänsä kanssa kattohuovan valmistamisen pienessä mittakaavassa Messukylässä vuonna 1910. Vuonna 1920 Saarela osti entisen "Tampereen Asfalteeraustehtaan" tehdasrakennukset Pispalasta. Kattohuovan tuotanto kasvoi kun tehdasta laajennettiin ja sinne hankittiin vuonna 1925 jatkuvaan valmistukseen sopivat uudet koneet Saksasta. Tehtaan päivätuotanto nousi pian 800 rullaan bitumihuopaa ja 250 kääröön tervahuopaa. Kattohuovan tavaramerkkinä oli "Tähti-huopa". Vuonna 1940 kattohuopatehdas sai uuden kolmikerroksisen tiilirakennuksen ja myöhemmin rakennettiin vielä nelikerroksinen varastorakennus. "Tampereen Kattohuopa Oy:n" nimellä toimineen, Santalahdessä sijainneen kattohuopatehtaan toiminta päättyi kuitenkin tulipaloon vuonna 1976. Tämän jälkeen Santalahden tehdasrakennus on ollut tyhjillään ja hylättynä.


title: K. B. Saarela

text: Saarela harjoitti vuodesta 1914 alkaen myös rakennuspuutavaran vähittäismyyntiä ja hän perusti myös oman lautatarhan ja höyläämön. Hänellä oli myös vuonna 1942 perustettu kuljetusliike, jota käytettiin Saarelan yritysten omiin kuljetuksiin sekä vuonna 1936 yhdessä Artturi Solan kanssa perustettu "Tierakennus Oy Tiera" jonka toiminta päättyi kuitenkin sotavuosina. Saarela omisti myös vuonna 1958 perustetun kirjapainoille kuvalaattoja, offset-filmejä ja painolevyjä valmistaneen "Kuva-Pirkka Oy:n".


title: Manfred Björkquist

text: Manfred Björkquist (22. kesäkuuta 1884, Gideå – 23. marraskuuta 1985) oli ruotsalainen pappi ja kansanopistomies. Hän oli vuosina 1917–1942 perustamansa Sigtuna-kansanopiston johtaja. Tuolloin hänestä tuli Ruotsin nuorkirkollisen rintaman ja kristillisen kulttuuriliikkeen keskeisimmistä henkilöistä. 1942–1954 hän oli Tukholman ensimmäinen piispa. Hänen laaja kirjallinen toimintansa oli tyyliltään usein aforistista.


title: Boris Blacher

text: Boris Blacher (6. tammikuuta 1903, Niutšvang – 1975) oli virolaissyntyinen saksalainen säveltäjä, jonka tuotantoon kuuluvat mm. kamarioopperat "Fürstin Tarakanowa", "Die Flut (Tulva)", "Romeo und Julia", "Abstrakte Oper n:r 1" ja "Rosamunde Floris", monta balettia, kolme pianokonserttoa ja yksi sinfonia. Alussa hän sävelsi uusklassiseen tyyliin, sittemmin itse kehittämällään variaabelilla tekniikalla. On sanottu, että hänen sävellyksilleen on tyypillistä selkeys, ironinen sävy ja naseva rytmiikka. Toisen maailmansodan jälkeen hän alkoi käyttää kaksitoistasäveltekniikkaa ja järjestelmällisiä rytminvaihdoksia. Hän kutsui tätä variaabeliksi metriikaksi. Blacher kuului tšekkiläissyntyisen Ernst Křenekin ja saksalais-yhdysvaltalaisen Kurt Weillin ohella oopperasäveltäjiin, jotka pyrkivät sävellyksissään sosiaaliseen tendenssiin. Hän teki myös piano- tai orkesterisovituksia Niccolò Paganinin konserttoihin. Blacherin keksimässä muuntuvassa metriikassa tahtilaji jatkuvasti vaihtuu. Hän tutkikin sävellyksissään varsinkin tahtia. Blacher oli Länsi-Berliinin musiikkikorkeakoulun professori vuodesta 1948 ja johtaja vuosina 1953–1970.


title: Tomas Delininkaitis

text: Tomas Delininkaitis (s. 11. kesäkuuta 1982 Klaipėda, Liettuan SNT, Neuvostoliitto) on liettualainen koripalloilija.


title: Tomas Delininkaitis

text: Pelintekijänä tai heittävänä takamiehenä pelaava Delininkaitis on voittanut pelaajaurallaan Liettuan ja Ukrainan mestaruuksia, Baltian liigan mestaruuden ja ULEB Eurocupin.


title: Tomas Delininkaitis

text: Liettuan maajoukkueessa Delininkaitis voitti pronssia vuoden 2010 MM-kilpailuista ja EM-hopeaa Sloveniasta 2013.


title: Martynas Pocius

text: Martynas Pocius (s. 28. huhtikuuta 1986 Vilna, Liettuan SNT, Neuvostoliitto) on liettualainen koripalloilija.


title: Martynas Pocius

text: Heittävänä takamiehenä tai pienenä laitahyökkääjänä pelaava Pocius on voittanut pelaajaurallaan Espanjan mestaruuden ja cupin, Liettuan mestaruuden sekä Baltian liigan mestaruuden.


title: Martynas Pocius

text: Liettuan maajoukkueessa Pocius on voittanut pronssia vuoden 2010 MM-kilpailuista ja EM-hopeaa Sloveniasta 2013. Kesäolympialaisissa hän sijoittui Liettuan joukkueessa kahdeksanneksi Lontoossa 2012.


title: Keskinäinen ymmärrettävyys

text: Keskinäinen ymmärrettävyys tarkoittaa toisilleen sukua olevien kielten tai murteiden välistä suhdetta, jossa yhden kielen tai murteen puhuja ymmärtää myös toista sukulaiskieltä tai murretta sitä erikseen opiskelematta. Kielen määritelmä on enemmän sosiaalinen kuin tieteellinen, eikä kieliä tai murteita voida erottaa toisistaan pelkän keskinäisen ymmärettävyyden perusteella. Esimerkiksi ruotsia ja norjaa pidetään erillisinä kielinä, vaikka ne ovat keskinäisesti ymmärrettäviä, kun taas joitakin saksan murteita pidetään saman kielen murteina, vaikka niiden keskinäinen ymmärettävyys on huono.


title: Einar Biilmann

text: Einar Christian Saxtorph Biilmann (1873–1946) oli tanskalainen kemisti ja vuosina 1907–1943 Kööpenhaminan yliopiston professori. Hän tutki mm. orgaanisia elohopea- rikki-, syaani- ja puriiniyhdisteitä sekä kanelihappojen isometriaa. Hän keksi kinhydronielektrodin ja sen pohjalta menetelmän, jonka avulla voidaan sähkökemiallisesti määrittää liuoksen vetyioniväkevyys (happamuus).


title: Venäläinen karmageddon

text: Venäläinen karmageddon on venäläisen toisinajattelijan ja mielipidevaikuttajan Artemi Troitskin kirjoituksista ja haastatteluista koottu kirja. Sen on suomentanut ja toimittanut Anton Nikkilä, ja sen on kustantanut vuonna 2015 Into. Tekstit ovat aikaisemmin ilmestyneet venäjäksi ja englanniksi useissa julkaisuissa.


title: Venäläinen karmageddon

text: Esipuheessa Troitski kuvaa näkemystään Venäjän nykytilasta: Venäjän ylle on laskeutunut pimeys. Sitä varjostaa vihan ja kauhun musta pilvi, joka olisi saatava pois. Olisi saatava aikaan muutos ja nostettava maa uuteen kukoistukseen.


title: Venäläinen karmageddon

text: Troitski oli läsnä 7. lokakuuta 2015 kirjan Kirjamessujen Venäjä-teemaan liittyvässä julkistamistilaisuudessa.


title: Saukot (suku)

text: Saukot ("Lutra") on näätäeläinten heimoon kuuluva petoeläinsuku.


title: Saukot (suku)

text: Sukuun kuuluu kolme lajia:


title: Halkiheltta

text: Halkiheltta ("Schizophyllum commune") on sienilaji, joka on maailmalla yleinen, mutta Suomessa toistaiseksi eteläosiin painottuva. Kyseessä on kääpämäinen tai vinokasmainen puiden ruskolahottaja, jota on pohjoismaissa tavattu ainakin pyökiltä ja haavalta. Itiöemä on läpimitaltaan enimmillään viitisen senttimetriä. Se on koko lailla valkoinen, päältä huopamainen. Sen alapinnalla on helttoja tai oikeastaan valehelttoja, jotka pyrkivät todella halkeamaan, mikä antaa vaikutelman helttojen parittaisuudesta.


title: Halkiheltta

text: Halkiheltta on huomattavan tieteellisen mielenkiinnon kohteena. Sitä on käytetty paljon biologiassa muun muassa sienten suvullista lisääntymistä tutkittaessa. Lisäksi sienen on todettu aiheuttavan sairauksia, kuten kroonista nenän sivuonteloiden tulehdusta. Lajilla epäillään olevan myös terveysvaikutuksia. Sillä näyttäisi olevan potentiaalia myös teknisiin sovellutuksiin. Tropiikissa lajia käytetään ravinnoksi.


title: Halkiheltta

text: Halkiheltan itiöemä kasvaa puullä käävän tai vinokkaan tapaan lakki suoraan puunrungolta. Jalka puuttuu tai se on aivan mitätön. Lakki on muodoltaan lähinnä viuhkamainen tai simpukkamainen ja esiintyy usein ryhminä. Nuorena lakki on valkea, päältä huopakarvainen, ja siinä saattaa olla vyöhykkeitä ja uurteita. Alapinnan heltasto on erikoinen, hieman vahamainen, ja siinä näkyy selkeä helttamainen muodostelma, joka voi olla väriltään vaaleanpunainen tai myöhemmin vaalean ruskehtavanharmaa. Haju ja maku ovat miedot. Malto on tuoreena sitkeää, kuivana kovaa. Heltat poikkeavat huomattavasti tavallisen helttasienen heltoista, joten on perusteltua käyttää niistä nimitystä valeheltta. Valeheltat halkeilevat kuivalla säällä ilmeisesti suojaamaan itiölavaa, mikä aiheuttaa helttojen näennäisen parillisuuden. Itiöemä voi säilyä jopa yli vuoden ja kastuessaan uudelleen olla jälleen toimintakuntoinen. Itiöemää tavataan vuoden ympäri.


title: Halkiheltta

text: Mikroskoopilla katsottuna itiöt ovat lieriömäisiä. Sienirihmastossa on havaittavissa sinkilämuodostelmia.


title: Halkiheltta

text: Halkiheltan sukulaislajeina pidetään muun muassa Ruotsissa esiintyvää maljamaista "Schizophyllum amplum" -nimistä sienilajia sekä tammella kasvavaa häränkieltä, mutta sekoittamisvaaraa ei ole. Heltalliset käävät kuten koivunhelttakääpä ovat ulkonaisesti hieman samantapaisia.


title: Halkiheltta

text: Halkiheltta kasvaa kuolleella puulla. Isäntäpuiksi sopivat ainakin haapa ja pyökki, mutta sitä tavataan monenlaiselta puulta, muun muassa havupuilta. Laji esiintyy kaikilla mantereilla Antarktista lukuun ottamatta. Suomessa laji on eteläpainotteinen, hitaasti levittäytymässä pohjoiseen, ja sen esiintymispaikkoina ovat lähinnä puistot ja pihapiirit, joissa sitä tavataan kuolleiden lehtipuiden rungoilta, mutta myös muun muassa hakkuujätteestä. Koska kyseessä on ruskolahottaja, se hajottaa puun solunulkoisilla entsyymeillään selluloosaa ja hemiselluloosaa, mutta ei kunnolla ligniiniä.


title: Halkiheltta

text: Laji on ollut Suomessa vaarantunut, uhanalainen, mutta luultavasti ilmastonmuutoksen takia levinnyt ja pidetään elinvoimaisena. Harvinaisiksi esiintymispaikoiksi on mainittu muovitetut olkipaalit ja jopa valaanluut. Halkiheltan suuri geneettinen variointi on johtanut epäilyyn, että kyseessä olisi usean eri lajin ryhmä, mutta Harvardin yliopiston tutkijat John Raperin johdolla ovat osoittaneet, että kyseessä on maailmanlaajuisesti vain yksi monimuotoinen laji.


title: Halkiheltta

text: Halkiheltta lisääntyy kantasienten tavoin yleensä suvullisesti. Sienirihmasto kyllä kasvaa ja muodostaa itiöemiä mitoottisesti. Elinkiertoon kuuluu olennaisena osana meioosi sekä soluliman ja tumien yhtyminen, jotka ovat eriaikaisia tapahtumia. Kaksitumainen kantaitiö alkaa muodostaa kasvuinalustassa haploidia sienirihmastoa. Kaksi tällaista rihmaa yhdistyy, jolloin solulimat yhtyvät. Muodostuva kaksitumainen rihmastovaihe on hyvin kestävä, ja sen solunjakautumiseen liittyy sinkilämuodostelma, jonka avulla mitoottisesti jakautuneet tumat vaeltavat solusta toiseen. Se alkaa sopivissa olosuhteissa lahopuulla muodostaa itiöemiä. Itiöemän valeheltoissa tapahtuu tumien yhtyminen, eli karyogamia, kahdessa eri pariutumisalueessa, eli MATA- ja MATB-lokuksessa. Tätä seuraa meioosi, jonka tuloksena ilmaantuu neljää erilaista kaksitumaista itiötyyppiä – A1B1, A1B2, A2B1 ja A2B2 – lukumääräisesti samassa suhteessa, mutta vain ne itiöyhdistelmät, joilla pariutumistyypit ovat keskenään erilaiset, voivat kasvattaa tervettä uutta kaksitumaista diploidia rihmastoa. Kahdella kolmasosalla on nimittäin – samasta kaksitumaisesta rihmastosta syntyneinä – jompikumpi pariutumisgeeni samanlainen. Suhdeluku on tietenkin parempi, ellei kyse ole itsepölytyksestä, koska tällöin käyttöön saadaan todennäköisemmin muitakin pariutumistyyppejä kuin 1 ja 2.


title: Halkiheltta

text: Yleensä Euroopassa ei halkihelttaa pidetä ruokasienenä. YK:n elintarvike- ja maatalousjärjestön FAO:n mukaan laji on kuitenkin potentiaalinen ruokasieni, ja sen mahdollisuuksia viljelyynkin on tutkittu ainakin Filippiineillä. Ravinnoksi sitä käytetään ainakin Kiinassa, monissa Afrikan ja Etelä-Aasian maissa ja myös Latinalaisessa Amerikassa.


title: Halkiheltta

text: Halkihelttaa ei pidetä myrkyllisenä, mutta se on aiheuttanut toisinaan infektioita ihmisille, myös immuunipuolustukseltaan normaaleilla henkilöillä, mutta enemmän immuunivajavuutta potevilla lapsilla. Muun muassa pitkittyneissä nenän sivuontelon tulehduksissa on eristetty harvakseltaan kyseistä lajia. Vaikutusmekanismi voi olla allerginen tai ei-allerginen, ja hoitoon voidaan käyttää fungisideja kirurgisen hoidon ohella. Halkiheltan on todettu aiheuttaneen harvinaisena myös muun muassa keuhkoputkien tulehduksia. Erikoisuutena on todettu myös koiralla halkihelttainfektio. Diagnostisena vaikeutena on erottaa schizophylluminfektio Aspergillus-homeen aiheuttamasta taudista. Se onnistuu esimerkiksi viljelemällä sientä maljalla niin pitkään, että siihen kehittyy itiöemiä, mutta myös nukleotidiemästen järjestys voidaan määrittää.


title: Halkiheltta

text: Halkiheltta on ollut avainasemassa sienten suvullisen lisääntymisen tutkimuksessa. Sienillä saattaa olla useampia pariutumistyyppejä. Pariutumistyyppikäsitettä vastaa esimerkiksi eläimillä ja kukkivilla kasveilla sukupuoli. Näin voi ainakin leikillisesti väittää, että halkiheltalla on yli 27 000 ”sukupuolta”.


title: Halkiheltta

text: Sienellä on havaittu olevan myös antibakteerista tehoa. Lajin itiöemistä on uutettu myös laktoosiin sitoutuva lektiinimolekyyli, jolla näyttää kokeellisesti olevan monenlaisia vaikutuksia.


title: Halkiheltta

text: Halkihelttaa on kokeiltu öljyntuotannossa tehostamaan vanhojen öljyvarojen käyttöä, koska sillä on polymerisoiva kyky. Tällä menetelmällä on Saksassa yritetty nostaa painetta hupenevissa öljylähteissä. Halkihelttaa, kuten osterivinokastakin, on kokeiltu polyuretaanin hajotukseen ja muun muassa biomassaksi.


title: Artemi Troitski

text: Artemi Troitski (s. 1955) on venäläinen toisinajattelija ja mielipidevaikuttaja. 1980-luvulla hän oli venäläisen rockin puhemies ja historioitsija. Seuraavalla vuosikymmenellä hän perusti venäjänkielisen Playboyn. 2000-luvulla hän on kirjoittanut poliittisia kolumneja, tehnyt radio-ohjelia ja kiertänyt ulkomailla luennoimassa venäläisestä yhteiskunnasta, kulttuurista ja journalismista.


title: Artemi Troitski

text: Troitski on kirjoitustensa vuoksi saanut lukuisia kunnianloukkaussyytteitä.


title: Laamat

text: Laamat ("Lama") on kamelien heimoon kuuluva sorkkaeläinsuku. Sukuun kuuluvuia lajeja ovat laama ("Lama glama") ja guanako ("Lama guanicoe"), jota pidetään joskus laaman alalajina. Lisäksi alpakan on aiemmin katsottu kuuluvan laamojen sukuun, mutta nykyään se luokitellaan sukuun "Vicugna".


title: Sienna Skies

text: Sienna Skies on vuonna 2006 Sydneyssä, Australiassa perustettu kokeellista Post-Hardcorea soittava yhtye.


title: Sienna Skies

text: Sienna Skies -yhtyeen vuonna 2006 perustivat Michael Sankey sekä Nick Musgrave. Ensimmäinen virallinen kokoonpano koostui vokalisti Steve Faullista, kosketinsoittaja Matt Wellsistä, basisti Josh Wadesta, rumpali Luke Ziomekista sekä perustajajäseninä toimineista kitaristeista.


title: Suomen Nuoriso-opisto

text: Suomen Nuoriso-opisto (SNO) on vapaan sivistystyön ja toisen asteen ammatillisen koulutuksen oppilaitos Mikkelissä, Etelä-Savossa. SNO on kouluttanut ohjaajia ja taiteilijoita vuodesta 1923. Suomen Nuoriso-opisto tunnetaan valtakunnallisesti myös nimellä Paukkula. Näiden lisäksi Paukkula tuottaa liikunnanohjaus-, hyvinvointi-, kulttuuri-, taide-, hää- ja perhejuhla-, sekä kokous- ja seminaaripalveluja. Suomen Nuoriso-opisto järjestää mm. nuoriso- ja vapaa-ajanohjauksen perustutkintoon johtavaa koulutusta, "personal trainer" -painotteista liikunnanohjauksen peruskurssia, leirikouluja, lasten kesäleirejä, Nordic Schoolin englannin kielen koulutusta ja mm. J.H.Erkon kirjoituskilpailua.


title: Suomen Nuoriso-opisto

text: Suomen Nuoriso-opiston toimintaa on Paukkulan kampuksen lisäksi Riuttalanhovissa ja Marjoniemessä, jotka sijaitsevat Saimaan rannalla hetken ajomatkan päässä Mikkelin keskustasta.


title: Alibaba

text: Alibaba


title: Trietyylialumiini

text: Trietyylialumiini (CHAl) on alumiinin organometalliyhdisteisiin kuuluva orgaaninen yhdiste. Yhdistettä käytetään teollisuudessa katalyyttinä valmistettaessa muun muassa polyalkaaneja ja lisäksi sitä käytetään reagenssina orgaanisen kemian synteeseissä.


title: Trietyylialumiini

text: Huoneenlämpötilassa trietyylialumiini on väritöntä nestettä. Yhdiste reagoi erittäin kiivaasti veden sekä muiden proottisten liuottimien ja ilman kanssa ja on pyroforista eli syttyy palamaan joutuessaan kosketuksiin ilman tai veden kanssa. Tämän vuoksi yhdiste säilytetään ja käytetään suojakaasun alaisena. Trietyylialumiini liukenee moniin hiilivetyihin kuten heksaaniin, heptaaniin ja tolueeniin. Huoneenlämpötilassa nestemäisenä trietyylialumiini muodostaa muiden yksinkertaisten organoalumiiniyhdisteiden tavoin dimeerin ja kaasufaasissa se esiintyy monomeerina. Trietyylialumiini on nukleofiili ja Lewis-happo ja se reagoi eräiden muiden yhdisteiden kuten natriumfluoridin kanssa muodostaen suolankaltaisia komplekseja esimerkiksi Na[Al(CH)F].


title: Trietyylialumiini

text: Trietyylialumiinia valmistetaan Dietyylialumiinia voidaan valmistaa lähtemällä alumiinista, eteenistä ja vedystä 60–110 °C:n lämpötilassa ja 100–200 MPa:n paineessa. Muita tapoja ovat alumiinin ja kloorietaanin välinen reaktio, jossa muodostuu etyylialumiiniseskvikloridia ((AlClEt), joka pelkistetään trietyylialumiiniksi natriumin avulla tai alumiinista ja dietyylielohopeasta. Tuote puhdistetaan tislaamalla. Trietyylialumiini on eniten tuotettu organoalumiiniyhdiste.


title: Trietyylialumiini

text: Trietyylialumiinia käytetään yhdessä titaanitetrakloridin kanssa niin kutsuttuna Ziegler–Natta-katalyyttinä polyalkaanien valmistamiseen alkeeneista. Yhdistettä käytetään myös pitkäketjuisten alkoholien ja lakeenien valmistamiseen. Näissä reaktioissa trietyylialumiini reagoi eteenin tai jonkin muun alkeenin kanssa muodostaen organoalumiinikompleksin. Tämä organoalumiinikompleksi muodostaa joko pitkä ketjuisen alkeenin kuumennettaessa nikkelikatalyytin läsnä ollessa tai hapetetaan ja hydrolysoidaan alkoholiksi. Muita aineen käyttökohteita ovat muiden organoalumiiniyhdisteiden valmistus, syklopropanointireaktiot ja katalyyttinä selektiivisissä hydrosyanointireaktioissa, joissa syanoivana reagenssina käytetään vetysyanidia tai trimetyylisilyylisyanidia. Lisäksi ainetta voidaan käyttää eräissä sovelluksissa polttoaineena.


title: Pitkäkarvainen saksanseisoja

text: Pitkäkarvainen saksanseisoja () on saksalainen kanakoira. Sitä käytetään erilaisissa metsätystehtävissä, mutta erityisesti rotua käytetään seisovana lintukoirana ja jäniksen metsästykseen. FCI-luokituksessa rotu kuuluu kanakoiriin. Pitkäkarvainen saksanseisoja on melko kookas rotu. Sen pää on tunnusomaisesti hieman pitkänomainen, ja sen korvat ovat riippuvat. Rodulle on paljon hyväksyttyjä värejä, joista yleisimmät ovat ruskea ja kimo erivärisin merkein. Rodun ihannekorkeus on sukupuolesta riippuen noin 60-66 cm. Luonteeltaan rotu on hillitty, ystävällinen ja helposti koulutettava. Se soveltuu hyvin perhekoiraksi, mutta sillä on voimakas metsästysvietti.


title: Pitkäkarvainen saksanseisoja

text: Ensimmäiset maininnat pitkäkarvaisesta saksanseisojasta on Saksasta keskiajalta. Tällöin rotua käytettiin esimerkiksi lintujen, kalojen ja saukkojen metsästykseen. Rotua risteytettiin 1800-luvulla tuliaseiden yleistettyä metsästyksessä erityisesti englantilaisten kanakoirien kanssa, koska rotu oli raskastakoinen ja sen haku hidas. Englantilaiset koirat olivat nopeampia, ja niiden hajuaisti oli hyvin kehittynyt. 1870-luvulla perustettiin ensimmäiset kennelyhdistykset, joiden tehtävänä oli säilyttää perinteinen pitkäkarvainen saksanseisoja. Ensimmäinen rotumääritelmä tehtiin 1879 Hannoverissa suuressa koiranäyttelyssä. Samassa näyttelyssä määriteltiin myös lyhytkarvainen saksanseisoja. Jalostustyö pohjautui ensimmäisinä vuosikymmeninä viiteen kantaan. Ensimmäinen rotuyhdistys perutettiin 1893. 1900-luvun alussa rodun jalostuksen ulkopuolelle jätettiin isomünsterinseisoja, jonka mustan värin epäiltiin johtuvan englantilaisista pointtereista. Vuonna 1926 kaikki erilliset yhdistykset järjestäytyivät Deutsch-Langhaar-Verband-kattojärjestön alle.


title: Pitkäkarvainen saksanseisoja

text: Suomeen laji tuli 1990-luvun lopulla, kun se rekisteröitiin FCI-luokitukseen. Nykyään Suomessa rekisteröidään noin neljä pentua vuosittain. Vuonna 2009 Suomessa oli 261 pitkäkarvaista saksanseisojaa. Saksassa rekisteröidään 600–700 pentua vuosittain. Rotu on suosittu Saksan lisäksi Itävallassa, Tšekissä, Hollannissa, Tanskassa, Ruotsissa ja Sveitsissä. Suomessa pitkäkarvainen saksanseisoja kuuluu Saksanseisoja ry:n alaisuuteen. Yhdistys on perustettu vuonna 1943. Se on linjannut, että jalostuksen tärkeä tavoite on, että mahdollisimman moni koira suorittaisi KAER-kokeen (kanakoirien erikoiskoe), jotta jalostaminen pysyy kontrolloituna.


title: Pitkäkarvainen saksanseisoja

text: Pitkäkarvainen saksanseisoja on voimakas ja lihaksikas. Kuono- ja kallo-osat ovat samanpituiset. Pää on hieman pitkänomainen ja kirsu ruskea. Huulet eivät ole kovinkaan riippuvat. Kallo on kaareutuva. Silmät ovat ruskeat ja korvat riippuvat ja poskenmyötäiset. Selkä on vaakasuorassa, ja säkän on oltava korkeammalla kuin lantion. Hännän asento on vaakasuora, joskin se saa kärjestä hieman kaartua ylöspäin. Pitkäkarvaisen saksanseisojan nahka on poimuton. Selässä ja kyljissä karvan pituus on noin 3–5 senttimetriä, muualla se voi olla hieman pidempää. Päässä karvan pitää olla lyhyt. Myös vatsa on hyvin karvoittunut. Rodulle hyväksyttyjä värejä ovat ruskea, ruskea valkoisin tai kimon värisin merkein, tumma tai vaalea päistärikkö, kimo, ruskea-valkoinen tai satunnaisesti kellertäviä merkkejä. Yleisin väri on kokoruskea. Pitkä turkki vaatii huoltoa erityisesti metsästyksen jälkeen.


title: Pitkäkarvainen saksanseisoja

text: Uroksien säkäkorkeus on 60–70 senttimetriä ja ihannekorkeus 63–66 senttimetriä. Naaraiden säkäkorkeus on 58–66 senttimetriä ja ihannekorkeus 60–63 senttimetriä. Pitkäkarvaiset saksanseisojat painavat noin kolmekymmentä kilogrammaa.


title: Pitkäkarvainen saksanseisoja

text: Ulkonäön virheitä ovat vaaleat ja vinot silmät, muut kuin poskenmyötäiset korvat sekä karvattomat korvien kärjet, köyry- ja notkoselkä, liian kapea rintakehä, liian kiertyvä häntä, pihtikintut, länkisääret, liian avoin kulma lapojen ja olkavarren välissä, hajavarpaat, pitkät partakarvat ja kihara karva. Hylkääviä virheitä ovat epätyypillinen pää, riittämätön luusto tai lihaksisto ja ulos- tai sisäänpäin kiertyneet silmäluomet.


title: Pitkäkarvainen saksanseisoja

text: Rodun yleisin terveysongelma on lonkkanivelten kasvuhäiriö. Tällöin koira kärsii perinnöllisestä lonkkanivelten löysyydestä. Suomessa tilanne on huonompi kuin Saksassa, sillä aikaisemmin jalostuksessa käytettiin koiria, joilla oli lonkkavikaa. Muita merkittäviä sairauksia ovat olkanivelten osteokondroosi, kyynärnivelten kasvuhäiriöt, harmaakaihi, hammaspuutokset, purentavika, kivesviat ja silmäluomien asentovirheet.


title: Pitkäkarvainen saksanseisoja

text: Pitkäkarvainen saksanseisoja on rauhallinen, hillitty, älykäs, ystävällinen ja helposti koulutettava rotu. Pitkäkarvaiset saksanseisojat ovat avoimia ja tasapainoisia. Rotu soveltuu hyvin perhekoiraksi, sillä se on lapsirakas ja luotettava. Sen metsästysluonteen takia rodulle on kuitenkin tyypillistä peräänantamattomuus. Rodulla on myös voimakas metsästysvietti. Sitä ei sen takia suositellakaan vain seurakoiraksi. Saksassa ja Suomessa aktiivikasvattavat myyvät rotua vain metsästyskäyttöön. Se vaatii liikuntaa vähintään tunnin päivittäin. Hylkääviä virheitä luonteessa on vihaisuus, liiallinen arkuus tai muutoin epänormaali käyttäytyminen. Erityisesti arkuus ihmisten, muiden koirien ja kovien äänien kanssa ovat ei-toivottuja ominaisuuksia ja tällaisia koiria ei käytetä jalostamisessa.


title: Pitkäkarvainen saksanseisoja

text: Pitkäkarvainen saksanseisoja on monipuolinen metsästyskoira. Tyypillisesti se on lintukoira sekä seisoja. Hyvän turkkinsa ansiosta rotua voidaan käyttää myös kylmissä vesistöissä pitkiä aikoja. Sitä voidaan käyttää myös pieniä petoeläimiä (kettu, supikoira, mäyrä ja jänis) metsästämiseen, ajamiseen, noutamiseen sekä jäljestämiseen. Rotu soveltuu hyvin hankalaan ja peitteelliseen maastoon. Suomessa käyttö on suurimmaksi osaksi lintukoirana sekä jäniksen metsästyksessä. Suomessa koiraa ei käytetä pelkästään näyttelykoirana.


title: Sciurus

text: Sciurus on oravien heimoon kuuluva jyrsijäsuku. Se sisältää suurimman osan Pohjois-Amerikan, Euroopan, Aasian lauhkeiden osien sekä Keski- ja Etelä-Amerikan tuuheahäntäisistä oravista.


title: Sciurus

text: Seuraavat lajit on kuvattu:


title: George Brown and Company

text: George Brown and Company Limited oli brittiläinen telakkayhtiö, joka sijaitsi Greenockissa lähellä Grand Harbouria. Sen naapureina olivat Garvel Dry Dock ja James Watt Dock.


title: George Brown and Company

text: George Brown (1859-1933) perusti yrityksen 1900. Telakka valmisti kaiken tyyppisiä pienehköjä aluksia. George Brownin kuoltua vuonna 1933 yhtiön toimintaa jatkoivat hänen kaksi poikaansa ja heidän jälkeensa pojanpoika. Vuonna 1937 yhtiö nimettiin uudelleen George Brown & Co. (Marine) Limitediksi.


title: George Brown and Company

text: Telakan tilauskanta romahti 1960-luvula ja viimeinen alus oli Colombon satamalle kesäkuussa 1963 valmistunut hinaaja "Vasabha". Osa telakasta jatkoi norjalaisen tehtaan tavarankäsittelylaitteiden lisenssivalmistusta ja se palasi laivanrakennukseen vuonna 1981. Vuonna 1983 yhtiö ajautui konkurssiin ja telakka myytiin huutokaupalla.


title: Tomas Lindahl

text: Tomas Lindahl (s. 28. tammikuuta 1938 Tukholma) on ruotsalainen biologi, joka on erikoistunut tutkimaan DNA:n vaurioita, niiden korjausmekanismeja ja niiden roolia sairauksissa kuten syövissä. Lindahlille myönnettiin Nobelin kemianpalkinto vuonna 2015 yhdessä Paul L. Modrichin ja Aziz Sancarin kanssa mekanismien tutkimuksesta.


title: Tomas Lindahl

text: 1970-luvun alussa Lindahl havaitsi DNA:han kohdistuvan eliöiden fysiologisessa ympäristössä useita kemiallisia modifikaatioita, jotka tekevät siitä epävakaan molekyylin. DNA voi muun muassa hapettua, sille voi tapahtua hydrolyyttisiä deaminoitumisia ja emästen metyloitumisia ilman entsyymien vaikutusta. Yksi tärkeimmistä Lindahiln haavinnoista oli, että DNA:n sytosiini deaminoituu spontaanisti urasiiliksi, mikä voi olla hyvinkin haitallinen mutaatio solujen toiminnalle. Lindahl löysi DNA:n vaurioita korjaavia glykosylaasientsyymejä, joista ensimmäisenä hän eristi urasiili-DNA-glykosylaasin ja myöhemmin useita muita glykosylaaseja.


title: Tomas Lindahl

text: Viimeisimpänä Lindahl työskenteli Francis Crick-instituutissa, jossa hän toimi Clare Hall-laboratorioiden johtajana vuosina 1986–2005. Hän jäi eläkkeelle vuonna 2009. Nobelin kemianpalkinnon lisäksi Lindahlille on myönnetty Royal Societyn Royal Medal vuonna 2007 ja Copley-mitali vuonna 2010.


title: Lindahl

text: Lindahl on muun muassa seuraavien henkilöiden sukunimi


title: Paul Modrich

text: Paul Modrich (s. 1946) on yhdysvaltalainen biokemisti. Hän toimii biokemian professorina Duke Universityssa ja tutkijana Howard Hughesin lääketieteellisessä instituutissa. Hänestä tuli filosofian professori vuonna 1973 Stanfordin yliopistosta.


title: Paul Modrich

text: Modrichille myönnettiin Nobelin kemianpalkinto vuonna 2015 yhdessä Aziz Sancarin ja Tomas Lindahlin kanssa mekanismien tutkimuksesta.


title: Tadas Klimavičius

text: Tadas Klimavičius (s. 10. lokakuuta 1982 Kaunas, Liettuan SNT, Neuvostoliitto) on liettualainen koripalloilija.


title: Tadas Klimavičius

text: Isona laitahyökkääjänä pelaava Klimavičius on voittanut pelaajaurallaan Liettuan mestaruuksia ja Baltian liigan mestaruuden.


title: Tadas Klimavičius

text: Liettuan maajoukkueessa Klimavičius voitti pronssia vuoden 2010 MM-kilpailuista.


title: Aziz Sancar

text: Aziz Sancar (s. 1946 Savur, Mardinin maakunta) on yhdysvaltalais-turkkilainen biologi. Sancarille myönnettiin Nobelin kemianpalkinto vuonna 2015 yhdessä Paul L. Modrichin ja Tomas Lindahlin kanssa mekanismien tutkimuksesta.


title: Aziz Sancar

text: Hän on Turkin tiedeakatemian ja American Academy of Arts and Sciencesin kunniajäsen.


title: Aziz Sancar

text: Sancar syntyi köyhään arabikieliseen perheeseen ja oli perheen seitsemäs lapsi.


title: Sacramento (täsmennyssivu)

text: Sacramento voi tarkoittaa:


title: Kšyštof Lavrinovič

text: Kšyštof Lavrinovič (, s. 1. marraskuuta 1979 Vilna, Liettuan SNT, Neuvostoliitto) on liettualainen maan puolalaisvähemmistöön kuuluva koripalloilija. Hänen kaksoisveljensä Darjuš Lavrinovič on myös koripalloilija.


title: Kšyštof Lavrinovič

text: Sentterinä tai isona laitahyökkääjänä pelaava Lavrinovič on voittanut pelaajaurallaan muun muassa Italian mestaruuksia, Italian cup-mestaruuksia ja supercup-mestaruuksia.


title: Kšyštof Lavrinovič

text: Liettuan maajoukkueessa Lavrinovič voitti Euroopan mestaruuden Ruotsista 2003, EM-hopeaa Sloveniasta 2013 ja EM-pronssia Espanjasta 2007. Hän edusti maata myös useissa muissa arvokilpailuissa. Kesäolympialaisissa hän sijoittui Liettuan joukkueessa neljänneksi Ateenassa 2004 ja Pekingissä 2008.


title: Halo 5: Guardians

text: Halo 5: Guardians on 343 Industriesin kehittämä ensimmäisen persoonan ammuntapeli, jonka Microsoft Studios julkaisi lokakuussa 2015 Xbox Onelle. Peli on jatkoa vuonna 2012 ilmestyneelle "Halo 4:lle" ja sijoittuu kahdeksan kuukautta sen tapahtumien jälkeen. Se on Reclaimer-saagan toinen osa.


title: Halo 5: Guardians

text: Pelin kampanjassa on kaksi päähenkilöä, Master Chief ja Jameson Locke. Locken tehtävänä on vangita Master Chief, joka on kieltäytynyt tottelemasta käskyä palata "Infinity"-alukselle. Aiemmista pelisarjan osista poiketen pelaajan mukana kulkee tehtävien aikana kolme tekoälyn tai ihmispelaajan ohjaamaa joukkuetoveria.


title: Halo 5: Guardians

text: "Halo 5: Guardians" sai kriitikoilta pääosin myönteisen vastaanoton. Sen valikoitujen arvosteluiden painotettu pistekeskiarvo on 84 prosenttia Metacritic-sivustolla. Pelin moninpeliä kehuttiin laajalti, mutta kampanja sai ristiriitaisemman vastaanoton. Peliä myytiin avausviikolla yli 400 miljoonan dollarin arvosta. Kehittäjä 343 Industries on tukenut peliä ilmaisella lisäsisällöllä julkaisun jälkeen.


title: Halo 5: Guardians

text: 343 Industries on panostanut pelin kilpapelaamiseen. Pelistä järjestettiin 2,5 miljoonan dollarin maailmanmestaruuskilpailut maaliskuussa 2016. Rahalla mitattuna kyseessä oli kaikkien aikojen suurin konsolipeliturnaus. Maailmanmestaruuden voitti lopulta yhdysvaltalainen Counter Logic Gaming.